Trede levr - XLVIII - Wikimammenn\nTrede levr - XLVIII\n◄ Red eo e c’houzanvfemp ar poaniou gwasa zo evit gounid ar vuez a bado da viken Trede levr - XLVIII Petra zo da ober pa zeu enn hor c’haloun ar c’hoant da gaout ar vuez a bado da viken. War ar madou a zo roet d’ar re a stourm kalounek er vuez-man ►\nEIZVED KENTEL HA DAOU-UGENT.\nWar vuez ar re euruz ha war boaniou ar vuez-man.\n1. — Ann ene mad.— Nag hi a zo euruz ar re zo o choum e rouantelez Doue ! O dervez sklear-meurbed a bado da viken ! Dervez n’euz noz evit hen tevalaat ! Dervez zo sklereet atao gant ar wirionez dreist-holl ! Dervez euruz bepred ! Dervez hep poan e-bed, hag a vezo bepred ann hevelep hini !\nPlijet gant Doue e ve deuet ann deiz-ze ha ne ve mui netra euz a gement a ia gant ann amzer ! Ema breman ann deiz-ze o lugerni evit ar Zent, ha lugerni a raio evit-ho da viken. Evid-omp-ni, siouaz, ni zo c’hoaz war ann douar, ni ne welomp ken anezhan nemet a ziabell hag evel dre eur mellezour.\n2. — Ar re euruz enn env a oar petra eo ann deiz euruz-ze ; bugale Eva war ann douar a hirvoud pell dioc’h ho bro, o veza ma’z eo ho buez c’houero ha kasauz d’ezho. Deisiou ar vuez-man a zo berr, n’int nemet anken, poan hag enkrez. Hed he vuez, ann den a zo saotret gant eur spount a bec’hejou, dalc‘het gant eur maread a dechou fall, nec’het gant aoun rak kalz a draou, ha karget a zoaniou. Distroet eo he spered gant he c’hoant da anaout pep tra, dallet eo gant kalz a faltaziou hag a fals-kredennou ; plega a ra dindan he veac’h-labour, gwastet eo gant he zrouk-ioulou, dinerzet eo gant ar plijaduresiou hag enkrezet gant ann dienez.\n3. — Pegouls e paouezo ann holl boaniou-ze ? Pegouls e vezinn-me dibreder e kenver sujedigez ann techou fall ? Peur e teuio ann amzer, o va Doue, n’am bezo ken sonj nemet enn-hoc’h hep-ken ? Peur ec’h hellinn-me en em laouenaat enn-hoc’h a greiz va c’haloun ? Peur e vezinn-me dishual-kaer ? Peur em bezo-me ar gwir frankiz a galoun ? Peur e vezinn-me er-meaz a bep poan-spered hag a bep poan-gorf ?\nPeur e teuio ar gwir beoc’h, ar peoc’h ne zisteraio biken ? Pegouls em bezo-me em diabarz hag em diaveaz eur peoc’h stard a bep tu ? O va Jezuz c’houek ha mad, peur ec’h hellinn-me ho kwelet ? Peur ec’h hellin-me gwelet gloar ho rouantelez ? Peur e viot-hu d’in pep tra e kement zo ? Peur e vezinn-me enn ho kichen ebarz ar rouantelez a zo bet savet gan-e-hoc’h a viskoaz evit ar re hoc’h euz karet muia ?\nPaour keaz divroad m’ az ounn ! Dilezet ounn bet war ann douar, enebourien tro-war-dro d’in, brezel atao hag a bep tu, poaniou braz o staga ouz-in.\n4. — Plijet gan-e-hoc’h va frealzi, den divroet ma ’z ounn, siouaz d’in ! Plijet gan-e-hoc’h terri nerz va foaniou, o veza ma ’z a war-zu enn-hoc’h kemend a c’hoanta va c’haloun ; rak kement tra a zigas ar bed evit va frealzi, a zo beac’h evid-oun. Me a c’hoanta beza a-unan gan-e-hoc’h evit ar gwella, ha n’ounn ket evit dont a benn a ze, kaer am euz.\nMe garfe en em rei holl da draou ann env ; hogen traou ar bed hag ive va gwall-ioulou digastiz a ra d’in plega war-zu ann douar. Dreist pep tra krouet, e karfenn sevel va spered war-zu ann env ; hogen ar c’hik, kaer am euz, a ra d’in sujea d’ezhan. Er c’hiz-ze, den reuzeudik ma’z ounn, ez euz atao brezel em c’hreiz hag em euz drouk ouz-in va-unan, rak endra ma c’hoanta va spered sevel, ar c’hik ne glask nemet ann traou izel ha displet.\n5. — Nag a boan am euz-me ! Pa fell d’in sevel va ene war-zu traou ann env, setu e teu rak-tal ar c’hik ha kement zo oc’h he heul, d’am distrei dioc’h va feden. O va Doue, na bellait ket diouz-in, na zilezit ket ho servicher pa vez drouk enn-hoc’h. Strinkit ho luc’hed, skubit ar fallaziou a wask ac’hanoun, tennit ho pirou evit ma’z ai e-biou d’in va enebour hag he droidellou.\nPlijet gan-e-hoc’h trei etrezek enn-hoc’h va ene ha kement zo enn-oun, grit mac’h ankouanac’hainn kement tra zo er bed, grit ma tisprizinn ha ma pellainn diouz-in ann holl faltaziou a zigas ann techou-fall. Gwirionez a zo a viskoaz hag a vezo da viken, roit d’in nerz, enn aoun na zeufenn da veza trechet gant nep seurt traou gwan. O va Doue, dudi ann eneou, deut enn-oun hag e tec’ho dira-z-oc’h kement tra louz a zo.\nHo pezet truez ouz-in, plijet gan-e-hoc’h ive kaout trugarez em c’henver, kelliez gweach ma savo em spered, e-pad va fedennou, eunn dra all-bennag ha n’eo ket choui eo ; rak ansao a rann e gwirionez ez ounn dievez-meurbed, dre voaz, e keit ha ma pedann Doue. Aliez a weach ne vez ket va spered el leac’h ma vez va c’horf azezet pe enn he za ; bez’ e vezann peurliesa el leac’h ma’z ounn douget gant va sonjezonou.\nEl leac’h m’ema va spered, emoun ive ; hag el leac’h m’ema ar pez a garann, eno e vez peurliesa va spered. Kenta tra a zeu em spered eo ar pez ounn douget da garet hag ar pez a zo boaz da blijout d’in.\n6. — O Gwirionez santel, dre’n abek-ze hoc’h euz lavaret sklear : El leac’h m’ema ho tensor, ema ive ho kaloun.\nMar karann ann env, va spered a dro eaz war-zu traou ann env. Mar karann ar bed, e vezann laouen pa vez euruz ar bed, e vezann keuziet pa ne vez ket euruz. Mar karann ar c’hik, va spered a vez touellet aliez gant ar pez a hillig ar c’hik. Mar karann ar spered, eunn dudi eo evid-oun sonjal enn traou a zell oc’h ann ene ; rak komz a rann a galoun vad euz ann traou a garann, ha klevet laouen a rann ive ar re a gomz anezho, hag ar sonj euz ann traou-ze a ia d’am heul e pep leac’h.\nEuruz eo ann den a brenn dor he galoun oc’h ann holl draou krouet, dre garantez ouz-hoc’h, Aotrou ; euruz eo ann hini a stourm out-han he-unan ha, dre nerz he spered, a voug enn he galoun holl c’hoantegesiou fall ar c’hik. Euruz eo ann hini a ra kement-se holl evit mac’h hello he ene glann kinnig d’e-hoc’h, Aotrou, he beden zantel. Euruz eo ann hini a ra kement-se evit mac’h hello mont gant ann Elez da gana ho meuleudiou, va Doue, goude en em zistaga enn he ziabarz hag enn he ziaveaz dioc’h kement tra a zo krouet.\nAr c’hlenvejou, ann ankeniou, ar poaniou, ann temptasionou, ar c’hoant hon doug, kaer hon euz, da glask ann euruzded ne gavomp ket anezhi war ann douar ; kement-se holl a ra d’e-omp, dalc’h mad, kaout sonj euz ann amzer euruz-ze a bado da viken. Eno neuze, dioc’h ma tesk d’e-omp ar Feiz, ni hor bezo Doue he-unan, ni hor bezo ar gwir beoc’h hag ar mad dreist pep mad, ar mad a bado hep paouez, ar mad a c’hoantaomp gant holl nerz hon ene. Setu perak ar Zent a skuill daelou druz enn eur zonjal er chadennou pounner a zalc’h c’hoaz anezho war ann douar ; setu perak ann Abostol sant Paol a lavar : Me garfe e venn distag dioc’h va c’horf ; evit ma’z afenn gant Jezuz-Krist. Neuze ne vezo mui na aoun, na daelou, na stourm ; neuze e vezimp treac’h hag euruz evit mad. Mar tridomp gant levenez pa zeu enn hor c’haloun eunn elven hep-ken euz ar Wirionez dreist-holl, petra na raimp-ni ket pa welimp anezhi o strinka stank he lugern enn-dro d’e-omp ? Mar d-eo ker mad d’hor c’haloun kaout karantez er vuez-man, peger mad ’ta ne vezo ket, pa hellimp terri hor sec’hed ebarz ar feunteun a garantez.\nIa, Aotrou, me garfe e venn distag dioc’h va c’horf evit beza gan-e-hoc’h da viken. Ar sonj-ze, hep netra ken, a ra vad d’am c’haloun ; er sonj-ze eo ema va buez. Na petra eo ar bed evid-ounn ? Na petra en deuz-hen da rei d’in ? Pa’z edoun gant ar re a ioa o choum e Sedar, va ene a ioa divroad enn ho zouez. Ho rouantelez, o va Doue, ho rouantelez ; n’euz evid-oun leac’h all e-bed da choum enn-han. Grit ma’z aio di ar paour keaz divroad-man, ha neuze e veulo ho trugarez da viken.\nAdtapet diwar « https://br.wikisource.org/w/index.php?title=Trede_levr_-_XLVIII&oldid=93935 »\nKemmoù diwezhañ degaset d'ar bajenn-mañ d'an 18 Her 2016, da 21:48.


Théophile-Malo Corret de La Tour d'Auvergne - Wikipedia\n(Adkaset eus Théophile-Malo de La Tour d'Auvergne-Corret)\nGanet eo bet Théophile-Malo Corret de La Tour d'Auvergne e Karaez d'an 23 a viz Kerzu 1743. Soudard en armeoù Frañs eo bet ha keltiegour ivez. Mervel a reas e Bavaria d'ar 27 a viz Mezheven 1800.\nAlvokad oa e dad. Studiet en deus e skolaj ar Jezuisted e Kemper. Degemeret e voe e-touez ar Vouskederien ruz. Ezel eo bet eus rejimant Angoumois. Taolioù-kaer a reas en arme an dug a gCrillon enep ar Saozon. Anvet e voe da gapiten e 1785 goude 20 vloaz tremenet en arme. Treiñ a reas a-du gant an Dispac'h e 1789 ha nac'h a reas kuitaat Frañs. Ur soudard heverk e voe en armeoù ar Vodadenn (Convention) hag ezel e voe eus ar "Steudad ifernel" ("Colonne infernale") a aloubas traoñienn Orreaga-Roncesvalles e 1794.\nEn em lakaat a reas da studiañ ar yezhoù keltiek asambles gant Jacques Le Brigant. E 1792 ec'h embannas ul levr anvet ''Nouvelles recherches sur la langue, l'origine et les antiquités des Bretons''.\nE 1796, da 53 bloaz, e tistroas d'an arme evel greunadour evit kemer plas mab yaouankañ Jacques Le Brigant en doa kollet tri mab e brezelioù ar Republik. Bez eo voe da gentañ en arme Alamagn, goude e hini Helvetia hag e hini ar Roen evit echuiñ. Roet e voe dezhañ ur sabrenn a enor hag an titl a "gentañ greunadour armeoù ar Republik" gant ar C'hentañ Koñsul.\nLazhet e voe e-kerzh un emgann e-kichen Oberhausen d'ar 27 a viz Mezheven 1800, treuzet e galon gant un taol goaf.\nKalz ruioù ha plasennoù a zoug e anv e Breizh hag e lec'h all.\n500 Bretons à connaître gant Jean-Loup Avril, embannadurioù L'Ancre de Marine, 1989.\nSellet er Wikimammenn : Ur ganaouenn diwar e benn.\nAdtapet diwar « https://br.wikipedia.org/w/index.php?title=Théophile-Malo_Corret_de_La_Tour_d%27Auvergne&oldid=1875708 »\nDernière modification le 19 Mae 2020, à 09:52\nKemmoù diwezhañ degaset d'ar bajenn-mañ d'an 19 Mae 2020, da 09:52.


Tolper - Wikipedia\nUr glozenn (pe ur gartenn askouezh evel e c'heller gwellet war ar luc'hskeudenn) tolpañ-dasparzhañ eo an tolper anezhañ, un tammig evel ul lieslugell. Arveret e vez er rouedadoù load da eren lies avead d'ur poent o krouiñ evel-se ul luniad e steredenn (pe un dopologiezh alvezel e steredenn).\nUn tolper 4 porzh diabarzh kennasket ouzh porzh PCI un urzhiataer div fun "re wedennet" luget outañ\nRoll an tolper a zo rannañ ur bus pennañ etre lies ostiz hep daskemmañ kas treankañ ar stlennoù. Eilgeriet e vez gantañ d'o goulennoù haeziñ.\nUr roll areer-azganer en deus ouzhpenn o vezañ ma c'h' eo un elfenn oberiat a vez oc'h azganañ an arhentoù. Eleze, ma vefe an arhent o tiouzañv un digresk er rouedad, e vefe gouest an tolper d'azganañ anezhañ.\nKevredet gant un trec'haoler e c'hellont stummañ e-mod-se un trevnad digonus. Lod anezhe eo gallus o lakaat en oglenn pe o ardeiñ a-bellder. Gant ouzhpennañ un trec'haoler e c'heller ober gant tolperioù evit aremprediñ strolloù labour e-barzh ur rouedad ec'hon. Lod ivez o deus kennaskoù Fast Ethernet, FDDI pe ATM.\nTolper evit ar porzh USBAozañ\nDa gennaskañ trobarzhelloù USB an eil re ouzh ar re all ha ouzh an urzhiataer e vez arveret ivez un tolper spesadel, hini USB. Servijout a ra da grouiñ un dopologiezh e steredenn o kennaskañ trobarzhelloù USB ouzh un tolper a zo ennañ un enankañ hag lies ec'hankañ (gant an tolperioù Ethernet e vez pep lugell koulz evit an enankañ hag evit an ec'hankañ).\nBez' eus daou rizh a dolperioù : hini oberiat hag hini gousañvat. Gant an hini oberiat e vez pourchaset ar porzhañ d'an trobarzhelloù gantañ betek 15W da bep trobarzhell. Gant an hini gousañvat e vez pourchaset ar porzhañ gant an urzhiataer.\nAdtapet diwar « https://br.wikipedia.org/w/index.php?title=Tolper&oldid=1520676 »\nDernière modification le 30 Gou 2013, à 18:11\nKemmoù diwezhañ degaset d'ar bajenn-mañ d'an 30 Gou 2013, da 18:11.


Div zanevell a zo en oberenn-mañ : Ti e Voledoù glas, skrivet gant Riwal Huon, ha Kevrin an Dourdu, skrivet gant Armel Le Sec'h. Ti e Voledoù glas : Emañ ar vugalee porzh ar skol, pa gavont ur maen war al leur, hag stag outañ, ur gerig. Unan skrapet o c'houlenn sikour. Dañjer a zo ! Kevrin an Dourdu : E-kreiz ur c'hoad derv, e korn-bro Montroulez, e oa Efflam ha Mona o c'hoari, ganto gwiskamantoù morlaeron. Hag int da vont gant ur riboul, evit diboulañ da vare an Dugez Anna !\nE 1957 e Brest eo ganet Riwal Huon. Kresket en deus gant e dri vreur en ur familh a stourme evit ar yezh. E fin ar vloavezhioù 1970, pa voe krouet kentañ skol Diwan e Lambaol-Gwitalmeze, en deus kenlabouret evit ur gazetenn e brezhoneg evit ar vugale, anvet Wanig ha Wenig. Studiet en deus ar brezhoneg hag ar saozneg e-pad daou vloaz, ha choazet en deus deskiñ ar michier munuzer e Landerne. E-pad 30 vloaz en deus labouret e Kreiz Breizh. Kemeret en deus perzh e buhez sevenadurel ar vro gant e familh. An darn vrasañ eus e istorioù a zo bet embannet e-barzh Al Liamm. Embannet en deus ivez Riwal Huon daou romant e ti Al Liamm : Ar marc'h glas (2010), diwar-benn ur c'hrennard hag e dud o kuitaat ar maezioù, hag Ar merc'hed gwisket e du (2015), ur romant berr diwar-benn darvoudoù istorel, o kontañ an darempredoù etre div gendervez eus Enez Eusa ha soudarded en em gavet war an enezenn e 1898. Ti e voledoù glas a zo e destenn gentañ evit ar vugale.\nE 1941 eo ganet Armel Le Sec'h. Livourez, skrivagnerez ha telennerez eo, met Breizhiadez da gentañ. E-pad ar brezel e roe he zad kentelioù brezhoneg dezhi bemdez. Rezistant e oa an tad e-pad an noz. Aet int da vevañ e karter Montparnasse (Pariz) e fin ar brezel ha mont a rae Armel da bourmen hec'h-unan, da 5 bloaz nemetken, dre straedoù ar c'harter war glask an diskouezadegoù livadurioù. Al livioù a voe pouezus eviti. Diwezhatoc'h, ur wech deuet en oad e tremenas 11 vloaz e Avignon hag e krogas da labourat gant eoul ha gant ur gontell. Goude un neubeud bloavezhioù da labourat gant ur skouer ha kemer perzh e labouradegoù, gant ar choaz labourat hec'h-unan ha mont war-zu an arz e Breizh. Kregiñ a ra da skrivanñ e 2011 : 4 levr a voe embannet. E 2014, e voe embannet Naig, Youenn hag an aerouent gant Keit Vimp Bev ha tapout a reas al levr-se Priz ar Vugale. Tapout a reas ivez prizioù evit he barzhonegoù. http://sitekreator.com/ArmelLeSech/main_page.html


Ar Warta (Warthe en alamaneg) zo ur stêr eus Polonia, e kornôg ar vro. Un adstêr d’an Oder eo, war e lez reter.\nHirder 808 km\nUhelder an eienenn 379 m\nKas keitat 195 m³/s\nGorread an diazad 54 529 km²\nBro(ioù) douret Polonia\nEn em daol e Oder\nAndon e-kichen Zawiercie\nAr stêr Warta hag adstêrioù all an Oder\nEieniñ a ra e proviñs Silezia, e-kichen kêr Zawiercie, er su da Częstochowa. Treuziñ a ra Polonia Vras ha tremen dre b-Poznań. E-kichen Kostrzyn nad Odrą e kember gant an Oder. Adstêr vrasañ an Oder eo ha hiroc’h egetañ eo zoken.\nBageal a c’haller a-hed tost d’an hanter eus ar stêr. Dre an Noteć, unan eus hec’h adstêrioù, ha dre Ganol Bydgoszcz e c’haller tapout ar stêr Wisła. Ur park natur zo abaoe ar bloavezh 2001 en tolead ma kej ar Warta gant an Oder.\nAdtapet diwar « https://br.wikipedia.org/w/index.php?title=Warta&oldid=1529282 »\nDernière modification le 4 Her 2013, à 16:10\nKemmoù diwezhañ degaset d'ar bajenn-mañ d'an 4 Her 2013, da 16:10.


Stumm eus an 6 Ebr 2013 da 14:33\nStumm eus an 4 Ebr 2013 da 19:11 (kemmañ)\nD (Bot: Migrating 98 interwiki links, now provided by Wikidata on d:q9143 (translate me))\nStumm eus an 6 Ebr 2013 da 14:33 (kemmañ) (dizober)\nUr '''yezh''' pe '''lavar programmiñ''' a zo ur [[yezh]] artifisiel savet evit reiñ urzhioù hag a c'hell bezañ sevennetsevenet gant ur mekanik, peurvuiañ un [[urzhiataer]] peurvuiañ . Ar yezhoù programmiñ a c'hell bezañ implijet evit krouiñ [[programm]]où (pe poelladoù) a gontroll emzalc'h ur mekanik, evit sevenniñseveniñ un treol (algoritm) resis, pe evit eskemm gant un den.\nLodennAl lodenn vrasañ eus ar yezhoù programmiñ ozo deusenno doareoù skrivañ spesiusdibar en o ereadurezh. YezhoùLod 'zoyezhoù a zo termenttermenet ganten un teul spesiusa-ratozh. Da skouer, ar [[C (yezh programmiñ)]] a zo termenet gant an [[International Organization for Standardization|ISO]]. Yezhoù all, evel [[Perl]], ozo deusenno unur c'hefloueradur (emplementadur) implijet evelevit dave.\nPep areg gouleviñ enzo deusennañ ur steradur (ster ar gerioù ouzh e ober) hag ivez ur c'hevreadur ivez (kempennkevreañ ar gerioù oc'ha ya d'ober ar "frazennoù").\nMeur a seurt areg gouleviñ e vez kavet, hag e c'heller renkañ anezhe hervez o live pe hentenn o aozerezh : [[areg ijinenn]], areg erdu ijinenn (an [[areg kuntellañ]] da skouer) pe an aregoù uhellive.\nSetu un nebeutnebeud aregoù uhellive :\n* [[Areg Cobol|Cobol]]\n* [[Areg PHP|PHP]]\nHogen e c'heller renkañ anezheanezho ivez hervez an doare ma vez keweriet ar programmoù skrivet gante gant an urzhiataer a-raok bezañ erounezet gantañ : '''an aregoù da gempunañ hag an aregoù da zewezhiañ'''.\n'''An aregoù da gempunañ''' ea vez graetsavet gant ur [[kempuner|c'hempuner]] da gempunañ ar goulevioù skrivet gante d'ober ur [[restr stlennegel|restr]] tarzh a c'hello neuze bezañ erounezet war un dro gant an ijinenn. An [[areg C]] da skouer a zo ul lavar stlennegel da gempunañ.\nAn aregoù da gempunañ a vez peurliesañ herrekoc'h eget ar re da zewezhiañ peurliesañ.\nAdtapet diwar « https://br.wikipedia.org/wiki/Dibar:MobileDiff/1499622 »


Buhez ar Sent/1837/Anton - Wikimammenn\nBuhez ar Sent/1837/Anton\n◄ Marcel Anton Gouel s. Pèr e guenver ►\nAr seitecvet devez a viz Guenver.\nSANT ANTON, ABAD.\nAr Sant-mâ, guinidic eus an Egypt, goude besa collet e dad hac e vam d’an Oad a uguent vloaz, a glevas lenn en Aviel ar c’homsou-mâ, pere a lavaraz hor Salver da un den pinvidic : Mar fell deoc’h beza parfet, iit, guerzit ar pez hoc’h eus, ha roit-èn d’ar beaurien, hac ho peso un tènsor en Eê : Ar c’homsou-ze en touichas , ha ne douetas quet ne voa ar vouez a Zoue pehini a barlante ountân. Guerza a reas heb dale eoll vadou, ha distribui a reas ar pris d’ar beaurien.\nSant Anton a laboure cals d’o instrui : hac e lavare dezo ispicial penaus, evit avanç er berfection, e voa ret songeal ha cridi e mer bemdez o coumanç, ha penaus, petra bennâc a raemp, ne deus proportion ebet etre ar pez a reomp, nac ar recompans a brepar Doue deomp. Mar fell deoc’h trec’hi an Drouc-Speret, a lavar-èn c’hoas alies : pidit hac en em vortifiet bepret, bezit humbl, disfyet eus ac’hanoc’h hoc’h-unan, ha liquit ho fianç e Doue.\nAr Sant-mâ ne voa quet destinet hebquen gant Doue evit instrui Religiuset, choaset en devoa èn c’hoas evit convertissa an infidelet, evit trec’hi an Heretiquet, hac evit consoli ar Verzerien.\nO veza clevet e voa cunduet d’ar Guær a Alexandrii un niver bras a Gristenien, evit beza Merzeryet, en em rentas eno evit o assista er prisonniou, ha ne abandounas quet anezo quen o devoa rentet da Zoue ar Sacrifiç eus o buez. Eno e convertissas un nombr bras a Bayanet, hac e vrassa desir oa beza Merzer e-unan.\nD’an oad a bevar bloaz ha cant e sortias eus e Zeserz, hac en em rentas c’hoas e Alexandrii evit disput ous an Heretiquet, da bere e sarras o guenou dre e Zoctrin admirabl.\nErfin, oaget a bemp bloaz ha cant, eus a bere en devoa tremenet pemp ha pevar-uguent er binigen ar vrassa, goude beza graet un exortation d’e Religiuset, e rentas e Ene da Zoue gant ur joa vras, merquet var e visaich, er bloas 356.\nMar d’eo bet temptet e quel lies fæçoun ar Sænt, goude beza renoncet d’ar bed, pell dious an occasionou, an Deserz, e creiz ar rusta pinigen, penaus e allomp-ni en em gridi en assuranç e creiz an dangerou ? Pebes e vez a lequeomp-ni evit en em zioual ous hon adversourien, a be seurt armou en em servichomp-ni evit en em zifen out-o ? Mæs leveromp quent, peguement a dud so, pere en em daul a galon-vad e creiz an occasionou dangerussa ? Pebes follentes ! Ha soueset e tleont-ii beza mar dint trec’het gant an demptation ! Ha soueset e tleomp-ni beza mar deu quement a dud d’en em goll, ha quen neubeut d’en em savetei !\nAdtapet diwar « https://br.wikisource.org/w/index.php?title=Buhez_ar_Sent/1837/Anton&oldid=58324 »\nKemmoù diwezhañ degaset d'ar bajenn-mañ d'an 7 Kzu 2013, da 18:05.


Journal de Renaud Camus, samedi 12 avril 1986\ncréée le mercredi 15 octobre 2014, 16 h 02\nmodifiée le dimanche 2 octobre 2016, 23 h 12Samedi 12 avril 1986, 6 heures du soir. À la Maison Dorée, j’ai rencontré hier un libraire ; drôle de libraire, d’ailleurs, et mal au ~~~~~ ~~~ ~~’~~~~~~~~~~ ~~~~~~~~~~~, ~~~~ ~~~ ~~~ ~~~~~~~~~~~~ ~~~~ ~~~~~~~~~. Voyant Pao Pao sur ~~~ ~~~~~~ de chevet, il ~~ ~~~~~~~~~~ ~~~ ~~~~~~~~ ~~~ ~~~~~~~ ~~~ ~~~~~~~~~~~. ~~~~~~ ~~~ ~~ ~~~~~~~~~~ ~~~’~~~ ~~’~~~~~~~~~ ~~~~~~ ~~~~~~~ ~~~~~~~ ~~~ ~~~~~~~~~~, ~~~ ~~~~~ ~~’~~~~~~~~~~~~~~, ~~~ ~~ ~~~~~ ~~~ ~~~~~~~~, et très vite ~~~~~~~ ~~~ ~~~~~~. ~~~ ~~~ ~~’~~~~~~~~~~~~ ~~~~~, ~~~ ~~~ ~~~~~~~~ ~~~~~~~~ ~~~’~~~ ~~~ ~~~~~~~~. ~~~~~ ~~’~~~~ ~~~~~ ~~~~~~~~~~~~~~~~ ~~~~ ~~~~~~~~~~~ ~~~~~~~~~~~. ~~~~~ ~~~ ~~~ ~~~~~~ ~~ ~~~~~ toujours déconsidérés, même ~~~~~ ~~~ ~~~~~~~ ~~~~~~~~~~~~~ ~~~~~~~~~~~~~~~. ~~~ ~~~~~~ ~~~ ~~~~ ~~~~~~~~~~~~~ ~~~~~ ~~~~~~~~~ ~~~ ~~~~ ~~~~~~~~~. ~~~ ~~~ ~~~~~ ~~~~ ~~~~~ ~~~~~~ ~~~ ~~~ ~~~~~~~~~~~~~~ ~~’~~~ ~~~~~~~~~~~, ~~~~ même d’un libraire. ~~~ ~~~~~ ~~~~ ~~~~~ ~~~ ~~~~~~ ~~~~~~~~~ ~~~~~~~~~ ~~~~~~~~~~, ~~’~~~~ ~~~ ~~~~ ~~~~~ ~~~~~~~~~~~~~ la protestation puritaine, ~~~~~~~~~~~. ~~~ ~~~ ~~~~~~~~~~ ~~ ~~~ ~~~~~ ~~~~~ ~~~~ ~~~~~~ ~~~ dans un jardin, ~~~~ ~~~~~~~~, ~~~ ~~~~ ~~~~~~~~~~ ~~’~~~~~~~~~ ~~~’~~~ ~~’~~ ~~~~ ~~~~~ ~~~~~~ ~~~~~~~ ~~~~ ~~~~~~, ~~~’~~~ ~~’~~ ~~~~~~~~~ ~~~~ ~~~~~~~, ~~~ ~~~~~~~~~ ~~~~~ ~~ ~~~~~~ ; ~~~’~~~ ~~~~~ ~~~ n’aime pas du ~~~~~ ~~~~ ~~~~~~~~~. ~~~ ~~~~~~~~~~ ~~~ ~~~ ~~~~~~~~ ~~~~~~~~~ ~~~~~~~~ ~~~ ~~~ ~~~~ ~~~~~~~~~~~~~~~, forcément vulgaires, ~~~~~ ~~~~~~~, ~~~~~ ~~~~~ ~~~~~ ~~~~~~~~~~~~, ~~~~~ ~~~~~~ ~~’~~~~~~, ~~~~~ ~~~~~~~~~, ~~~~~ “chic” aussi. Il ~~’~~~~~ ~~~~~ ~~’~~ ~~~~~~~~~ ~~~~~~~~~ ~~~ ~~~~~ ~~~~~. ~~~~~ ~~~~~~~~~ ~~~ ~~~~ ~~~~ ~~~~~~~, ~~~~~~~~~~, ~~~ ~~~~~~ ~~~~~~~ ~~~ ~~~~~~~~~~~ ~~~ ~~~~~~~~~, ~~~ ~~~~~~~~~-~~~ ~~ ~~~~~~~~~ ~~~~ me demander mon ~~~~, ~~~ ~~~~~ ~~~~~ ~~~ ~~’~~~~~~ ~~~~ ~~~~~~ ~~~ ~~~~~~~ ; ~~~~ ~~ ~~~~ ~~~~~ ~~~~~ ~~~~~~~~ ~~~~ ~~~~ travail. Maleducato… ~~~ ~~~~ ~~~~~ ~~~’~~~~~ ~~~ ~~~ ~~~~~ ~~~~ trop bien, mais ~~~~~~ ~~~~~~ ~~~~~~~ ~~’~~~~ ~~~~~ ~~~ ~~~~~ ~~~~ ~~~ ~~~~ ~~~~~~ ~~~~ ~~~~~. ~~~ ~~~~~~ ~~~~~ ~~~~~ ~~~~~ ~~~ serait…\nDans ~~~ ~~~~~~ v’là ~~~~~~~ aut’chose, ~~’~~~ ~~~~~ jeudi soir avec ~~’~~~~~~~~ ~~~~~~~~~~~ ~~~~~~~~~, ~~~ ~~~~~ ~~~ ~~~~ ~~ ~~~~, ~~~ ~~~~~~~~~~~ ~~~ ~~’~~~~~~~~~~. ~~~ ~~~ ~~~~~~~~~~~ ~~~~ nettement sexy. ~~~ ~~~ ~~~~~ ~~~~~ ~~~~~~ ~~~ ~~~~ ~~~~~~ ~~~~ avances. Quoique…\nEn attendant, ~~’~~~~~~~~ ~~~~ ~~~~~~~~.


Emveradur - Wikipedia\nSter rik emveradur a zo en em verañ e-unan. Ar ster politikel a zo distrujerezh pep diferañs etre ar renerien hag an dud renet ha dreist-holl ar fed m’emañ posupl d’an den d’en em aozañ a-stroll. En istor, an doare d'en em aozañ-mañ a zo bet lakaet e pleustr dreist-holl gant an anarkourien.\nPenaos[kemmañ | kemmañ ar vammenn]\nEvit dont a-benn lakaat e plas an emveradur eo ret nac’hañ divizout ha soñjal e plas ar re all, ha kentoc’h pouezañ war pezh a fell d’an dud ober evito o-unan. Evit-se eo distrujet ar renk etre an dud ha plaen emañ an darempredoù kenetrezo pa n’eus ket ken a rener. Klask ar c'henemglev a zo an doare da zivizout. N’eo ket direolenn an emveradur, met pep reolenn a zo divizet gant an holl, betek tizhout ur c'henemglev, evit mat an holl.\n() Tous les chefs ont tort !\n() Diviz war an divizoù.\nAdtapet diwar « https://br.wikipedia.org/w/index.php?title=Emveradur&oldid=1466480 »


Laket on diaes er skol gant an droienn-se : " Avancer/reculer de X cases " Blaz ar galleg zo gant " mont war-raok deus X kombod ". Petore troienn a implij TES ? War al lec'hienn 'meus gwelet ar frazenn-se (F35328) : Pegement ’meus skañvaet ? combien ai-je perdu de poids ? = de combien ai-je maigri ?...\nPol Kervarc'heg : Profitañ a ran evit kas un evezhiadennig deoc'h diwar-benn ur fed yezh bennak, sachet eo bet ma evezh gant un droienn 'm eus kavet en ho lec'hienn hag a glevan stankik a-walc'h du-mañ : "(ha) neuze". Feidimik, 'michañs n'eo ket pismigañ emaon o vont d'ober ! Da dra m'eo efedus-tre ...


Skolaj Harlech hag ar c'hastell\nHarlech (distaget: [ˈharlɛx]) zo ur gêr istorel e Gwynedd, e hanternoz Kembre, brudet abalamour d'he c'hastell. Emañ e korn-bro Ardudwy, war aod Bae Tremadog. A-dreñv d'ar gêr emañ ar menezioù Rhinogydd. Gwechall e oa pennlec'h Sir Feirionnydd. Kalzik a douristed a vez e Harlech e-pad an hañv.\nE 2011 e oa 1 447 a dud o vevañ e Harlech ha 726 anezho a oa kembraegerien (51,2%)\nAdtapet diwar « https://br.wikipedia.org/w/index.php?title=Harlech&oldid=1681778 »\nKemmoù diwezhañ degaset d'ar bajenn-mañ d'an 11 Gen 2016, da 16:23.


2014 - Bretagne Info\nO tont da Vreizh e-giz-se e kred da Valls e c’hello lorc’hajiñ en ul lec’h kreñv evit ar PS hag an demokratelezh sokial. Ne oar ket marteze ez eo aet poazh an dud e Breizh gant an treitourajoù ar strollad « sokialour » ouzh ar bobl hag ouzh al labourerien-ezed. Ne oar ket ivez pegen fuloret eo ar vretoned pa ne vez ket doujet c’hoazh o gwirioù evel pobl : brezhoneg ofisiel, adunvaniñ Breizh, dibab planedenn ar vro. Ar gwirioù-mañ en deus graet ar PS e vad diwarno meur a wech, en ur ober promesaoù toull.\nKoulskoude e vefe ret dezhañ bezañ dall evit chom hep gwelet ez eus muioc’h-mui a dud o vont kontroll d’ar politikerezh enepsokial ha suj d’ar batroned vras kaset gant e c’houarnamant. Rak an distaol-mañ a zegas manifestadegoù bras, poblek hag argadus, gant ar pal lakaat ar c’halloudezhoù ekonomikel hag ar galloud e plas a servij anezho da blegañ. Ar stourm hardi a-enep aerborzh Kernitron al Lann hag adperc’hennañ an tachennoù labour douar gant ar re a vev er ZAD, distruj ar porchedoù evit miret an ekotaos a vezañ lakaet e pleustr, ar manifestadegoù niverus e Breizh a-enep feulster ar polis war lerc’h drouklazh Remi Fraisse, pe c’hoazh ar votadegoù keodedel a zle reiñ ar tu da Vreizh da zibab he flanedennl (evel e Bro Skos pe e Katalunya) lañset gant ar gensavenn « Dibab », a zo kement-all a skouerioù a ziskouez ez eus muioc’h-mui a vretoned o kompren n’eus netra da c’hortoz deus ar gouarnamant Hollande-Valls, hag eus ar bed a zilfennont.\nSkol an Emsav er bloavezhioù 70\nAr wech paseet e oa bet lakaet ar gaoz ganin war ganedigezh Stourm ar Brezhoneg (1984). An dro-mañ e vo kinniget deoc’h ur pennad diwar-benn Skol an Emsav hag a oa er bloavezhioù 1970 ur gevredigezh stourm sevenadurel birvidik-birvidik.\nBack to the seventies neuze !\n« Skol an Emsav he deus kroget da labourat tri bloaz zo bremañ. Loc’het eo diwar intrudu ur bagadig stourmerien e dibenn ar bloavezh 1969. Da ziazez eo bet laket da gentañ : n’hon eus netra da c’houlenn ouzh ar galloud sujer e Breizh, hogen da labourat drezomp hon-unan, kas ar stourm war-raok war an dachenn, sevel ur framm diforc’h diouzh ar galloud gall hag a vo hini an Emsav, da lavarout eo pobl Vreizh o stourm evit he frankiz. Ar pezh a zo da ober eta eo kontañ war hon nerzh hepken ! » (1)\nPondi. 26 a viz Du 1972. Tangi Louarn a gemer ar gaoz da geñver un emvod publik aozet gant Skol an Emsav, Emgleo Breiz ha Kuzul ar Brezhoneg. Evit ar wech kentañ en em ziskouez Skol an Emsav gant strolladoù sevenadurel breizhek all e-kerzh un darvoud foran. Meur a wech all a deuio da c’houde ma vo gwelet ar gevredigezh o kemer perzh er stourmoù sevenadurel ha politikel a lak Breizh ar c’houlz-se da virviñ.\n1972. Ur bloavezh a stourmoù sokial garv, bloavezh prosez an FLB dirak Lez-varn Surentez ar Stad, bloavezh « azginivelezh ur bobl » evel a lavar Jean-Pierre Le Dantec. Kichen-ha-kichen en em gav ar gwenn-ha-du hag ar banniel ruz. Emañ broadelouriezh Vreizh o vont da vat war an tu kleiz. Derc’hel a raio d’hen ober a-hed ar bloavezhioù 1970.\nSkol an Emsav, un elfenn eus an argerzh-se ? Hep mar ebet. En tu kleiz emañ mennozhioù ar gevredigezh ha merkañ a ra hec’h amzer gant he oberoù liesseurt evit kas ar brezhoneg war-raok : aozañ kentelioù-noz e-leizh, stajoù e kêr pe war ar maez, embann e brezhoneg, aozañ gouelioù, kemer perzh mod pe vod er stourmoù sokial diniver a c’hoarvez penn-da-benn d’ar vro, hag e-giz-se ober eus ar yezh benveg ar stourm pemdez evit cheñch an traoù.\n« Nac’het eo bet pobl Vreizh dre ziskar ar brezhoneg ; ar brezhoneg a vo evidomp arm an dispac’h brezhon ! » (1)\nSkol an Emsav, hirie kreizenn kelenn brezhoneg d’an dud deuet, a oa da vat er bloavezhioù 1970 ur gevredigezh stourm sevenadurel oberiant-oberiant. Diwar labour Skol an Emsav ez eus diwanet forzh traoù hag a zo bremañ sichennet mat e bed ar brezhoneg. Daoust ha n’eo ket div vaouez eus Skol an Emsav da skouer a zo kaset da Euskadi e miz C’hwevrer 1977 evit gwelet penaos ec’h a en-dro ar skolioù euskarek ? (2) Daoust ha n’eo ket asambles gant tud Skol an Emsav e vo savet, ur frapadig goude, ar skolioù Diwan ?\nAr gelaouenn Bremañ, « benveg-stourm-kelaouiñ evit ar vretoned », a oa bet lañset e 1980 gant an dud a rae war-dro « Rann an embann » e-barzh Skol an Emsav ivez.\nGanedigezh Skol an Emsav\nDiwar un disrann diouzh ar « strollad politikel » Emsav Stadel Breizh (ESB), deut war wel e 1967, e oa bet ganet Skol an Emsav. ESB a oa dioutañ ur framm politikel en doa da bal sevel ur « Stad Vrezhon » a vije ar brezhoneg ar yezh ofisiel enni. Liammet e oa ESB gant Strollad an Deskadurezh Eil Derez (SADED), ur framm savet e 1963 a oa e vennad sevel « ur c’helennerezh brezhonek a live gant ar c’hlasoù dibenn-studi hag ar bloavezhioù kentañ skol-veur ». Al labour studi ha preder kaset da benn gant an daou framm-se a veze embannet e-barzh ar gelaouenn bolitikel Emsav :\n« Ar gelaouenn-mañ zo enta hini al labourerion o deus staget a-zevri da sevel ar Stad Vrezhon. Ur gelaouenn bolitikel eo, ha war un dro benveg da stummañ ar re a sammo ar c’hargoù ponner a fizio enno pobl Vreizh war hent hec’h adsav. » (3)\nE 1969 e c’hoarvez un darzhadenn e diabarzh ESB. An darn vrasañ eus ar stourmerien ac’h a kuit deus ar strollad evit mont da grouiñ Emsav ar Bobl Vrezhon (EBV), ur framm politikel, ha Skol an Emsav, tonket da vezañ framm kelenn an emsav nevez-se. E penn EBV ha Skol an Emsav e kaved tud deus ar remziad kozh evel Youenn Olier, met ivez tud yaouank evel Lena ha Tangi Louarn. Bep an tammig ec’h aio EBV da zizeriañ ha ne chomo ken nemet Skol an Emsav, lusket gant ar re yaouank. D’ar c’houlz-se e kroge an emsaverien yaouank da bellaat diouzh mennozhioù strizh an Emsav hengounel ha da zigeriñ ar stourm evit ar brezhoneg. Gwall vras e oa deut ar frailh da vezañ etre raktres politikel al luskad ESB-SADED ha tro-spered ar remziad brezhonek nevez-se a oa en em gavet e skolioù-meur Breizh goude miz Mae 1968. Kement a skeudennaouiñ an troc’h-se, setu un trakt a oa bet skignet gant ESB e skol-veur Roazhon e miz Mae 1969 :\nTrakt Mae 1969 E.S.B.\nE miz Mae e voe skignet e diabarzh Skol-veur Roazhon un trakt gallek embannet gant E.S.B.\nSetu an destenn vrezhonek anezhañ :\nBrezhoneg ha Deskadurezh Vroadel.\nDerou an emgann evit Breizh zo distruj ar Stad c’hall e Breizh hag he binvioù-mestroniañ. Ar Skol-veur c’hall eo abaoe ur c’hantved pennañ benveg arallekadur ar bobl vrezhon. Dre zistruj ar Skol-veur c’hall e Breizh e tremen hent an dieubidigezh evit ar bobl vrezhon.\nLakaat yezh ar bobl vrezhon er Skol-veur c’hall zo kement ha\n– sankañ ar bobl vrezhon en trap trevadennel,\n– distreiñ Breizhiz diwar hent an dispac’h,\n– tennañ digant ar brezhoneg e ster dispac’hel.\nHent dieubidigezh ar bobl vrezhon a dremen dre grouidigezh armoù he dieubidigezh ha da gentañ dre an Deskadurezh Vroadel vrezhon. Lec’h ar brezhoneg zo, en Deskadurezh Vroadel vrezhon, hini ur benveg dispac’hel galloudus ha diziouerus. Kement a denn da lemel pe da guzhat e zremm dispac’hel gant ar brezhoneg zo ur skoilh ouzh an Emsav-dieubiñ (4).\nKleiz ha Breizh\nSkol an Emsav a oa dezhi, adalek ar penn kentañ, un emzalc’h politikel didro, broadelour ha tost-tost eus mennozhioù an tu kleiz pellañ :\n« Ni a fell deomp ec’h adsavfe hor pobl. Adsevel pobl Breizh a dalv evidomp diskar ar gapitalouriezh ha sevel en hor bro ha gant pobloù all ar bed ar sokialouriezh a roy an tu da bep hini da vout mestr war e vuhez ha da bep pobl d’en em ren hec’h-unan ». (5)\nUr strollad stourm hollvrezhonek a oa Skol an Emsav hag en deus nac’het a-hed ar wech ober un troc’h etre ar stourm sevenadurel hag ar stourm politikel. Evit stourmerien ha stourmerezed Skol an Emsav e oa ret stourm evit kas ar brezhoneg war-raok, n’eo ket e forzh peseurt kevredigezh da zont, met en ur gevredigezh ma vije ar vretoned dieub war an dachenn vroadel koulz ha war an dachenn sokial.\n« Arabad deomp eta skoazellañ da zerc’hel bew an diforc’h « sevenadurel ≠ politikel ». Gant peb ober kevredigezhel ez eus ur ster politikel : d’an hini a ra anezhañ eo da c’houzoud ha da ziskouez ar ster-se, n’eo ket da dud ispisializet war an doare da varn an traoù. Diazez an demokratelezh e seblant bezañ. » (6)\n« Gouest eo ar strolladoù sevenadurel (darn anezho da vihanañ) da gaout un emzalc’h politikel. Red eo diskouez zoken, ez eo ar stourm sevenadurel un engouestladur politikel. Ne ranker ket lezel ar c’hudennoù politikel, a zo kudennoù an holl, gant tud na rafent « nemed » politikerezh. Gwelloc’h eo broudañ ar re a zo e strolladoù politikel da zont da ren un darn eus o stourm e-barzh an aozadurioù sevenadurel. » (7)\n« Disklêriadurioù politikel » a veze graet gant Skol an Emsav pa gave dezhi he devoa da reiñ he soñj war ar pezh a c’hoarveze er vro. « Diskar Lez-varn Surentez ar Stad » a faote dezhi hag ivez « didoullbac’hadeg an holl brizonidi vreizhat karc’haret e Paris e anv an FLB » (8). D’ar c’houlz-se ne oa ket dibaot gwelet stourmerien sevenadurel pe bolitikel, sindikalisted, dastumet gant ar polis pe evezhiet a-dost. A-blam da se he devoa Skol an Emsav kemeret perzh er c’huzulioù enep ar gwaskerezh diouzhtu pa oant bet savet, evit souten Kaou Puillandre e 1974 (goude afer Roc’h Tredudon) hag e-barzh ar c’hCOBAR (comités bretons anti-répression) adal miz Here 1975 (9).\nPetra oa meno Skol an Emsav diwar-benn ar feulster politikel ? « Ar stad c’hall hag ar vourc’hizelezh a zo kiriek diouzh ar feulster. Arabat kondaoniñ an dud a ra an taolioù, daoust ma n’omp ket a du gant an doare-se da stourm » (10). Ur gemenadenn a-enep ar moustrerezh a zo sinet gant Skol an Emsav e fin ar bloavezh 1976, a-gevret gant ar PSU, UL CFDT Kemper, LCR, Bretagne révolutionnaire, CRIN Bro Vigoudenn, Kuzul difenn Ti Vougeret, MRJC ha FASAB da heul ur wagenn c’houlennata ha furchal graet gant ar polis (11). Un nebeut mizioù araok, e miz Gwengolo, e oa tarzhet Yann-Kêl Kernalegenn gant e vombezenn. Hennezh a oa e penn an aferioù diabarzh e Skol an Emsav abaoe miz Kerzu 1975. Edo o labourat a-youl vat evit ar gevredigezh abaoe pemp bloaz e kreizenn Kemper.\nEmbannet e oa bet ur gemennadenn gant Kuzul Ren Skol an Emsav d’ar 16 a viz Here 1976 : « Skol an Emsav a sav a-enep da bolitikerezh ar galloud a redi ar Vretoned da zivroañ evit kavet labour hag a lak an traoù en ur stad ken spontus ma ziwan ar feulster. Skol an Emsav a sav a-enep da ziskleriadurioù digiriek tud ‘zo o klask troiñ an emsaverien trema ar feulster ha lakaat an dud da grediñ e c’hello ar bombezennoù kas stourmoù Pobl Vreizh war-raok. Skol an Emsav a ziskler start ne vo nemet dre emskiantekaat ha dre en em sevel asambles e c’hello labourerien Vreizh trec’hiñ war gorvoerezh ar gapitalouriezh hag an drevadennouriezh. » (12)\nE-barzh un toullad stourmoù sokial e kemere perzh ar gevredigezh. « E-barzh ar manifestadegoù en-dro d’al lanv du (Brest), eneb d’ar c’hreizennoù nukleel (Naoned), evid Bro Naoned e Breizh (Sant-Nazer) » ; « SAE zo aet zoken d’ober war-dro ur stourm eneb an adlodennañ e Plonevez ar Faou » (13). Kreizenn Skol an Emsav Naoned a gemer perzh e aozadur Gouel an Unvaniezh (25/04/1976), « manifestadeg-bobl evid unanidigezh melestradur Breizh ». Met stourm kentañ ar gevredigezh a oa kelenn brezhoneg.\nSevel kreizennoù « e pep lec’h e Breizh, e kement kêr, bourk, pe garter » a felle da Skol an Emsav ober ha bezañ « dre ar brezhoneg, ar penn araok stourmoù pobl Vreizh enep ar c’horvoerezh hag ar gwaskerezh, evit he frankiz, gant ar strolladoù hag ar sindikadoù a zo ouzh he difenn. » (14)\n« Mennad Skol an Emsav eo ober eus ar brezhoneg ur yezh kevredigezhel evit ur bobl mestrez eus he buhez » (15). Kelenn a-youl vat, skignañ brezhoneg ha broudañ an dud da adperc’hennañ ar yezh, setu an traoù pennañ a veze kaset da benn gant Skol an Emsav er bloavezhioù 1970. Bep sizhun e veze graet kentelioù brezhoneg gant kreizennoù SAE un tamm pep lec’h e Breizh : « Chaque semaine, 150 cours sont ainsi assurés par les différents centres et dans de multiples équipements, très souvent municipaux » eme Yves Gegou e fin ar bloavezhioù 1970 (16).\nDaoust-hag ez eus bet kement-se a dud o peurzeskiñ ar yezh hag o tont da vezañ brezhonegerien glok a-drugarez sa-se ? Stourmerien Skol an Emsav o doa savet ar goulenn outo o-unan dija : « ar skol eo he deus distrujet ar brezhoneg, red eo saveteiñ hemañ dre ar skol met ur skol vroadel, ha setu SAE : ur framm kelenn. Petra eo efedusted ar framm kelenn-se e lec’h n’eus koulz lavared nemet kelennerien a youl vad hep stummadur ? Aes eo muzuliañ an efedusted : pegement zo deuet a-benn da zeskiñ brezhoneg diwar an holl a zo deuet da gentelioù SAE ? N’eus ket kalz. » (17) Ur sell rust rak memes ma ne oa ket direbech an doare da gelenn moarvat, eo bet a-bouez-ruz ar c’hentelioù-noz evit kizidikaat an dud hag adtommañ anezhe ouzh ar brezhoneg.\nKalz a stajoù a veze aozet gant Skol an Emsav ivez : stajoù hollvrezhonek, stajoù divyezhek, stajoù-hañv, stajoù da goulz vakañsoù pask, « krash-kaozioù » (kentelioù d’an daoulamm), stajoù evit ar vugale, stajoù labour war ar maez (e Plouared da skouer). E-pad ur prantad ez eus bet savet stajoù gant harp ar gevredigezh Brezhoneg Yezh Vew a oa diouti e bro Leon. Ar stajoù a oa ur mod da genderc’hel gant ar c’hentelioù brezhoneg a veze graet a-hed ar bloaz, un doare ivez da « emskiantekaat » an dud, da dostaat anezhe ouzh ar politikerezh (devezhioù-studi a veze graet), hag ivez da zaremprediñ troc’herien-buzhug ar vro pa veze graet stajoù labour war ar maez : « e darempred bemdez gant ar beizanted : n’eus ket gwelloc’h skol evid ar brezhoneg yac’h ; n’eus ket gwelloc’h doare da anavezout diaesterioù labourerien douar hor bro » (18).\nAr skolioù brezhonek\nE-kreiz ar bloavezhioù 1970 e komañs tud Skol an Emsav d’ober anv eus ur raktres sevel skolioù brezhonek. Da goulz devezhioù-studi e Landerne (27-30 a viz Kerzu 1975) ec’h embann ar stourmerien « disentez start SAE da sevel ikastolaoù da vad (…) unan eus an oberoù hon eus da sevel eo bremañ. Pouezus-tre eo ma fell deomp mont war-raog en hor stourm » (19). E miz Mae 1976, e-kerzh an Dael (emvod-meur), e tiviz ar stourmerien « lakaat sevel skolioù brezhoneg da bal pennañ SAE » ha « klask, war verr dermen, sevel skolioù evit ar re vihan, ha war hir dermen, o stankaat hag o diorren ». Talvoudus eo gwelet penaos ez a war-raok ar raktres. Da gentañ e faot d’ar stourmerien aozañ ur staj evit gouzout diwar betore pennaennoù sevel ar skolioù-se. Broudañ a reont an dud da zegas d’ar staj « diverradurioù diwar levrioù Freinet, kelaouennoù o tiskouez skolioù ar broioù sokialour, levr « Bugale dieub Summerhill » hag all… » (20).\nNebeut amzer goude ez eus kaset div stourmerez da Euskadi evit studiañ mont en-dro ar skolioù euskarek : « Daou ezel eus S.A.E. a yay d’ober ur veaj studi da Vro Euskadi evid studiañ penaos e ya en dro ar « Skolioù a re vihan » du-hont. Divizet eo bet gant ar Poellgor Seveniñ e yafe A.ar Beg hag A.V. Chapalain. Pemp devezh a bado an droiadenn (7.12 a viz C’hwevrer) » (21). Pemzektez warlerc’h ez eo ganet Diwan : « E penn kentañ miz meurzh eo ganet « Diwan » ur gevredigezh he fal ober war dro bugale vihan e brezhoneg. Anvet eo bet Gweltaz ar Fur da brezidant. » (22). Dindan un nebeut mizioù e teu Diwan da vezañ unan eus stourmoù izili Skol an Emsav. D’ar Yaou 24 a viz Du 1977 ez eus aozet ur fest-noz skoazell e Roazhon a vod un 800 den bennak. E miz Genver 1978 e tigor skol Diwan Roazhon.\n« Gouel ar brezhoneg » zo unan eus an traoù pennañ a oa bet graet gant Skol an Emsav ivez. Er bloaz 1974 e oa bet savet gant aozadurioù sevenadurel breizhek all (Ar Falz, Brezhoneg Yezh Vew) ha kinniget evel-mañ : « Ur gouel eo, hollvrezhonek. Arouez eus youl labourerien Vreizh da vevañ en o bro, arouez o youl ivez da lârout o soñj evel ma karont, hag er yezh a zo o hini » (23). E Gwengamp e oa bet dalc’het ar bloaz kentañ, e Kastell-Paol e 1975, e Pont ‘n Abad e 1976, e Karaez e 1977, e Zinzag Lokrist e 1978, er Roc’h Derrien e 1979, e Plabenneg e 1980 hag e Douarnenez er bloaz 1981.\nUn guchenn vat a dud o deus hirie ur pouez bras pe vrasoc’h er bed sevenadurel pe bolitikel « breizhek » a zo bet o stourm e-barzh Skol an Emsav. N’eo ket un degouezh moarvat m’emañ an dud-se el lec’h m’emaint. Ur gwir levezon a zo bet gant Skol an Emsav e-barzh an Emsav e-pad un toullad bloavezhioù. Forzh tud a zo bet « stummet » dre ar stourm o deus bet kaset e-barzh ar gevredigezh hag ar c’hargoù o deus sammet enni. Ur bern tud bet o kas o zammig stourm e Skol an Emsav, en ur vont a-wezhoù e-maez al lezenn, a zo bremañ o labourat evit ar brezhoneg e-barzh ur stern ensavadurel hag ofisiel.\nSetu ho peus bet un tañva eus pezh a oa Skol an Emsav er bloavezhioù 1970. Met kalz a draoù a vefe da lâret ouzhpenn, sur-tre !\nTomaz L.J., studier war ar brezhoneg e skol-veur Roazhon 2.\n(1) Skol an Emsav n°1, C’hwevrer 1973.\n(2) Ar Fulenn (kelaouenn diabarzh) n°20, 5 a viz C’hwevrer 1977.\n(3) Emsav n°1, Genver 1967.\n(4) Emsav n°30, Mezheven 1969.\n(5) Levrig disentezioù Skol an Emsav, miz Ebrel 1981 (dielloù SAE).\n(6) Ar Fulenn n°3, 6 a viz Du 1975.\n(7) Ar Fulenn n°2, 23 Here 1975.\n(8) Levrig disentezioù Skol an Emsav, miz Ebrel 1981.\n(9) Tudi Kernalegenn, Drapeaux rouges et gwenn-ha-du, p.126, Editions Apogée, 2005.\n(10) Levrig disentezioù Skol an Emsav, miz Ebrel 1981.\n(11) Ar Fulenn n°17, 1añ a viz Kerzu 1976.\n(12) Levrig disentezioù Skol an Emsav, miz Ebrel 1981.\n(13) Ar Fulenn n°38, 6 a viz Ebrel 1978.\n(14) Levrig disentezioù Skol an Emsav, miz Ebrel 1981.\n(16) Yves Gegou, « Skol an Emsav. L’école de la résistance », Autrement « Bretagne », Mezheven 1979.\n(17) Ar Fulenn n°10, 29-30 a viz Mae 1976.\n(18) Ar Fulenn n°12, 20 a viz Gouere 1976.\n(19) Ar Fulenn n°5, 10 a viz Genver 1976.\n(20) Ar Fulenn n°18, 15 a viz Kerzu 1976.\n(21) Ar Fulenn n°20, 5 a viz C’hwevrer 1977.\n(22) Ar Fulenn n°23, 12 a viz Ebrel 1977.\n(23) Bremañ n°0, Meurzh-Ebrel 1980.\nAr 4 a viz Kerzu : devezh broadel Andalucia\nD’ar 4 a viz Kerzu e vez kinniget d’an Andaluziz dibuniñ evit frankiz o bro. Mard eo anat deomp ez eus eus un emskiant vroadel e Galiza, er Broioù Katalan hag en Euskal Herria n’eo ken splann da vrogarourien Breizh e fell da Andaluziz zo kaout muioc’h a frankiz evit o bro.\nLod a blij dezhe degas da soñj e oa bet un emsavadeg armet e Kadiz d’ar 4 a viz Kerzu 1868 evit ma vije bet krouet ur republik kengevreadel er stad. Orin an deiziad broadel e vefe neuze.\nAr 4 a viz Kerzu a zo bet lakaet da zevezh broadel Andalucia abaoe 1977. D’ar bloavezh se e oa bet tro da daou vilion a dud o tibuniñ e kerioù pennañ ar vro evit goulenn groñs ur statud a emrenerezh digant Madrid. An hevelep devezh ur micherour yaouank a oa bet lazhet gant ar polis e-doug ur vanif e Malaga : Manuel José García Caparrós.\nUr banniel gwenn etre bandennoù gwer (gant ur steredenn ruz war re an dizalc’hourien) a weler stank ivez d’an devezh se, hag un ton broadel a c’heller selaou, bet skrivet gant Blas Infante bet kannad Andalucia e 1936 ha fuzuilhet gant soudarded Franco. Lakaet eo alies gant brogarourien Andalucia da « dTad ar vro ».\nKement-se zo eus perzhioù pennañ ur vroadelezh dianav deomp. Da heul manifestadeg ar 4 a viz Kerzu 1977 e oa bet roet ur statud a emrenerezh ledan a-walc’h da Andalucia. Deskrivet eo evel e bonreizh Spagn 1978 evel unan eus « broadelezhioù istorel » ar stad.\nMeur a strollad a glasko leuniañ boulouardoù ar vro d’ar 4 a viz Kerzu ar bloaz mañ.\nEn o zouez e c’hellet ober anv eus Nacion Andaluza ( dizalc’hourien an tu-kleiz) , Jaleo ( aozadur dispac’hel ha dizalc’hour ar re yaouank ) , ha Andalucia Communista a gleiz tout.\nDre mard eo unan eus kornioù paourañ ar stad ez eo stag mat ar mennozh broadel e Andalucia gant hini ar justis sokial. Ur sindikad zo a tleer mennegiñ (SAT/SOC) : hini labourerien Andalucia .\nGalloudus mat eo , bodañ a ra miliadoù a labourien gant doareaoù ober radikal levezonet gant an hengoun liberter ha komunour kreñv zo er vro . Ar SAT/SOC en deus galvet ivez e holl izili da vont da vanifestiñ « evit difenn ar gwir da zibab » dindan ar ger-stur « Bara, Labour ha Souvereniezh ».\nSed aze ur skrid diwar-benn istor ar stourm evit ma vo ofisiel ar brezhoneg, kinniget gant ur studier ( Tomaz Laquaine-Jacq). Displeg a ra amañ dindan an emdraodurioù a oa bet e deroù ar bloavezhioù 80 e bed ar c’hevredigezhioù brezhonek hag o darempred gant ar galloud nevez bet staliet e Pariz e 1981, hini ar PS.\nPigosat furnez hag awen en amzer-dremenet a zo un dra vat. Dedennet ma ‘z on gant istor ar stourm(où) evit ar brezhoneg em eus lakaet e-barzh ma soñj sevel un tamm studiadenn diwar-benn istor al luskad Stourm ar Brezhoneg (SAB), bet ganet e 1984 e-kreiz ur poullad koltar. E-skeud al labour-se e vo kinniget deoc’h, gwezh ha gwezh, pennadoù diwar-bouez istor SAB. Gant ma vefont un digarez evit ar brezhonegerezed hag ar vrezhonegerien da gaozeal eus o amzer-dremenet, eus o amzer-vremañ hag eus o amzer-da-zont…\n10 a viz Kerzu 1983. En em dolpañ a ra izili Skol an Emsav e Pondi da geñver un « Dael » dreistordinal, un emvod-meur. Dizemglev a sav etre an dud hag e tiviz un darn anezhe kuitaat ar gevredigezh ha mont da sevel ur strollad stourm nevez : Stourm ar Brezhoneg. A-benn tri miz goude-se e vo koltaret un toullad panelloù-hent gante e-pad « nozvezh du » kentañ SAB (17/03/1984). Met abalamour da betra e c’hoarvez un disrann e diabarzh Skol an Emsav ? En ul lizher, embannet e-barzh ar gelaouenn Bremañ, e tispleg an disrannerien perak ez eont kuit :\n« War-lerc’h an Dael ispisial a zo bet bodet e Pondi d’an 10 a viz Kerzu hon eus graet hor soñj kuitaat Skol an Emsav. Petra zo kaoz ? En hon touez ez eus lod o deus bet kemeret perzh, hag a-zevri, e-barzh buhez hag ober Skol an Emsav, abaoe un toullad bloavezhioù. Ma n’eo ket abaoe dek vloaz evit darn (…) Perak ne chomomp ket ken e-barzh S.A.E. neuze ? N’eo ket tamm ebet dre ma kav deomp omp bet faziet, ha n’hon eus keuz ebet d’ar pezh hon eus graet evel izili eus SAE, met dre ma ne soñj ket deomp ken emañ ar vag o skeiñ war an tu mat. Da geñver Dael An Oriant d’an 19 ha d’an 20 a viz Du, hon doa graet kinnigoù resis war dachenn an diazezoù, ar politikerezh diavaez hag ar stourmoù (…) Nac’het eo bet gant an Dael votiñ war ar mennadoù kinniget dre ma ne oamp ket niverus awalc’h, ha divizet bodañ un Dael all e Pondi d’an 10 a viz Kerzu. Eno hon eus graet hon c’hinnigoù adarre, ha dreist-holl : resisaat diazezoù S.A.E en ur embann sklaer e kemer perzh SAE e stourm dieubidigezh vroadel Pobl Vreizh, kuitaat an Talbenn (F.P.C.B.) dre ma n’hellomp ket chom en un aozadur m’eo ar PS ezel anezhañ, abalamour da bolitikerezh ar strollad-se (…) O vezañ m’eo bet gwelloc’h d’ar brasañ niver (70%) chom hep resisaat ster hon stourm ha chom hep kuitaat an Talbenn (war an digarez ma vefe bet « asantet gant ar P.S d’ar pep pouezusañ ». Sur a-walc’h n’o deus ket lennet rak-danvez-lezenn ar P.S.) e rankomp, n’eo ket chom da « vihan niver » (30%) e-diabarzh SAE ha reiñ kred d’ur politikerezh a gasfe ac’hanomp war an hent-sac’h, met kuitaat SAE ha sevel ur gevredigezh-stourm nevez. » (1)\nEus an Talbenn Sevenadurel da drec’h an tu kleiz\nEn nevez-hañv 1977 e oa bet savet Talbenn Sevenadurel Araokour Breizh – Front Culturel Progressiste Breton (FCPB) – gant Ar Falz, an UDB, ar PS hag ar PSU (Parti Socialiste Unifié). Diwezhatoc’hik e oa deut ivez sindikadoù evel ar SGEN-CFDT ha strolladoù sevenadurel evel Skol an Emsav. Goulenn a raent holl « ur statud ofisiel evit yezh ha kultur Breizh ».(2) Manifestiñ a veze graet gant strolladoù an Talbenn dreist-holl ha ren ur stourm habask ha fur. Dibunañ a ra 400 a dud e straedoù Roazhon d’ar 7 a viz Meurzh 1981 da skouer, « ur brosesion-gañv o vont da interiñ ar c’hultur hag ar yezh » eme unan e-barzh kolonennoù Bremañ ! (3)\nMae 1981. Aet ar maout gant an tu kleiz. Ha kalz esperañs gant stourmerien ar yezh : « morse, sur-awalc’h ne oa bet kement a spi er c’halonoù. N’eo ket eus spi an huñvreoù kaer e fell din komz, met eus ar fiziañs er pezh a c’hell, a rank c’hoarvezout warc’hoazh kentañ (…) En un taol eo bet distanket an hent gant trec’h an tu kleiz » (4) eme Lukian Kergoat, startijenn ennañ, un nebeut deizioù war-lerc’h eil tro an dilennadeg. Gwir eo n’eo ket bet didalvez an traoù bet gounezet war-lerc’h donedigezh an tu kleiz d’ar galloud : dilez raktres ar greizenn nukleel e Plougoñ, un aotreegezh war ar brezhoneg, dieubidigezh ar vretoned bac’het e Pariz. Met n’haller ket lâret eo bet gwellaet a galz keusteurenn ar brezhoneg war-lerzh an dilennadeg. Daou vloaz goude n’eus ket gant ar yezh an disterañ statud daoust d’ar promesaoù kaer embannet gant an tu-kleiz.\nE 1983 e oa staget en-dro an FLB gant e oberoù (5) Er memes bloavezh e oa bet savet ar strollad Emgann, merket en tu kleiz pellañ, a oa aet d’ober lodenn radikal ar stourm politikel evit Breizh. Hag e miz Kerzu neuze e oa savet kroz e diabarzh Skol an Emsav peogwir ne felle ket d’ul lodenn eus ar stourmerien kenderc’hel d’ober chistroù e-barzh an Talbenn kichen-ha-kichen gant ar PS.\nMet dreist pep tra, hag evel a lavar Charlie Grall, ne oa ket akord an holl e-barzh Skol an Emsav war ar mod da gas ar stourm (hini ar panelloù-hent peurgetket). Lod a felle dezhe reutaat ar stourm. « Rann ar stourmoù » a oa bet savet e-barzh ar gevredigezh diwar youl un dornad izili e miz Mezheven 1982 (6) (diwar intrudu daou stourmer eus an FLB a oa bet didoullbac’het ur bloaz a-raok dreist-holl !). Ar re-se a felle dezhe mont pelloc’h ganti ha kas da vat stourm ar panelloù-hent :\n“SAB est né d’un constat et d’une divergence stratégique au sein de l’association Skol an Emsav. Quelques militants motivés avaient déjà réussi à imposer à l’intérieur de cette association de défense du breton Rann ar stourmoù, la section des luttes. Skol an Emsav revendiquait une signalisation bilingue, notamment aux entrées de ville. Ses militants collaient des lettres autocollantes sur le français pour bretonniser les panneaux. Quimper devenait Kemper sans trop de difficulté, mais il n’en était pas de même pour Pont-de-Buis par exemple, qui devait être transformé en Pont-ar-Veuzenn. La méthode était fastidieuse et peu efficace et ne semblait guère déranger l’administration. Elle avait néanmoins le mérite d’éveiller les consciences et de faire parler de la langue bretonne sans trop déranger le public ni les élus.\nEn 1984, une poignée de militants de Skol an Emsav tire un bilan d’échec de cette méthode « soft » et, en désaccord avec la direction, où l’on trouvait à l’époque Tangi Louarn aujourd’hui président de Kevre Breizh, mais aussi Léna Louarn, vice-présidente du conseil régional de Bretagne depuis 2010, en charge de la langue bretonne, ils préconisent de passer à un niveau supérieur dans la lutte. Devant le refus de Skol an Emsav d’avaliser cette nouvelle stratégie, SAB est rapidement créé avec, comme premier objectif, décrocher rapidement une signalisation routière. Des dizaines de militants se mettent à « coltarer » les panneaux sans retenue.” (7)\n« Ret deomp dibab krafoù resis ha lakaat hon holl nerzh da dizhout hon fal. E-pad pell ez eus bet kaoz eus ar panelloù-lec’h, da skwer. Traouigoù zo bet kaset da benn met al labour ‘zo da adkregiñ penn-da-benn. N’eo nemet dre zibab palioù resis, war verr-dermen e vimp efedus (pezh ne dalv ket n’eo ket ret kaout ur politikerezh war hir-dermen evel-just). N’eo nemet dre zibab seurt stourmoù e vimp gouest da zegas tud a-du ganimp, da greñvaat Skol an Emsav ha da drec’hiñ a-benn ar fin (…) Ha diouzh ret mont a-enep al lezenn, ma ne vez ket asantet da bezh a c’houlennomp. Hep mont da guzhat, hep feulster mar bez posubl, en ur zisplegañ perak e stourmomp d’hon c’henvroidi. Ha mar bez “prizonidi sevenadurel” goude ar “brizonidi bolitikel”, arabat deomp kaout aon.»\nAr « saberien » az aio d’ober lodenn radikal ar stourm sevenadurel adalek 1984 eta.\nTomaz Laquaine-Jakez, studier war ar brezhoneg e skol-veur Roazhon 2.\n1 Herve ar Beg, Mark Kerrain, Iwan Kadored, Herve ar Bihan, Yann-Bêr Delisle hag Andre Daniel, « Kimiad », Bremañ n. 28, p.3, Genver 1984.\n2 C. Geslin, P. Gourlay, J.-J. Monnier, M. Denis, ha R. L. Coadic, Histoire d’un siècle : Bretagne 1901-2001 : L’émancipation d’un monde. Montroulez, Skol Vreizh, 2010, p. 293.\n3 Ar Farouell Masklet, « Selaouit ‘ta farouelled… », Bremañ n. 5, p.8, Even 1981.\n4 An Arvester, « Skol an Emsav : Dael 1981, war-du an trec’h !», Bremañ n. 6-7, p.5, Eost-Gwengolo 1981.\n5 Michel Nicolas, Histoire de la revendication bretonne. Speied, Coop Breizh, 2007, p. 289.\n6 Skol an Emsav, « Evit mont war-raok », Bremañ n. 12-13, p.5, Even-Gouere-Eost 1982.\n7 Charlie Grall, Le probleme breton en 20 questions. Gourin, Montagnes noires, 2012, p.99-102


Koulzad kehentiñ skolioù divyezhek 2022 — Mignoned ar brezhoneg\nMignoned ar brezhoneg / Da lenn / Koulzad kehentiñ skolioù divyezhek 2022\nPa vin bras, e vin divyezhek!\nGant ar pal lakaat war-wel ar skolioù hag a ginnig un deskadurezh e brezhoneg eo bet roet lañs adarre d’ar c’houlzad brudañ “Pa vin bras e vin divyezhek” gant ar gevredigezh “Mignoned ar brezhoneg” ha gant Ofis publik ar brezhoneg.\nEmañ an teir rouedad kelenn brezhoneg er c’hentañ derez a-unan er c’houlzad kehentiñ-mañ : ar rouedad deskadurezh publik gant kevredigezh kerent skolidi an hentadoù divyezhek publik (Div Yezh), ar rouedad katolik gant PAKEK Breizh ha kevredigezh kerent an hentad divyezhek katolik (Divaskell) hag ivez rouedad ar skolioù Diwan. Skoazellet eo ivez ar c’houlzad-mañ gant Rannvro Breizh, Kelennomp ! (kevredigezh ar re a gelenn e / ar brezhoneg) ha gant Kevre Breizh (kenurzhierezh kevredigezhioù sevenadurel Breizh).\nWar al lec’hienn ecole.bzh, ez eus ur gartenn niverel savet get an OPAB, o niveriñ muioc’h eget 300 skol-vamm divyezhek. Kavet e vo ivez deiziataer an dorioù-digor aozet gant ar skolioù. Gallout a reoc’h heuliañ ar c’houlzad war ar rouedadoù sokial ivez : twitter, facebook instagram ha youtube.


Thorgal - An 3 den kozh a Vro-Aran hag Arakena — Bannoù-heol\nPosté le 01/01/2006 - Presse\nThorgal e brezhoneg ! Sell 'ta ! Ar re n'int ket troet gant ar bannoù-treset n'anavezont ket Thorgal Aergisson, mab ar stered : koulskoude eo unan eus an tudennoù brudetañ er bloavezhioù 80 ha 90, hag 28 albom a ya d'ober dastumad troioù-kaer ar fur a haroz-mañ.\nUr bed etre henamzer ha krennamzer, brezelourien, mallozhioù, un tamm skiant-faltazi, beajoù diehan, kentelioù furnez, ha tresadennoù kaer Rosinski : setu aze un nebeud elfennoù eus saga Thorgal, e wreg Aarisia, e vugale Johan ha Bleizez. Ne zisoñsomp ket ivez eo bet savet an istorioù gant Van Hamme, tad XIII.\nWar-lerc'h Boulig & Billig ez eus bet divizet gant Bannoù-heol, kregiñ gant daou albom war un dro, istorioù klok anezhe, ha fiziet eo bet al labour treiñ e Tudual Audic, tapet gantañ ur brav a skiant-prenet a-benn bremañ. Setu neuze ur rummad avañturioù o do plijadur an holl gantañ, lakaomp adalek 9 bloaz betek 99 vloaz.\n(Emb. Bannoù-heol, 140, straed Pont-'n-Abad, Kemper)


Logo ar gazetenn Le monde\nKentañ niverenn Le Monde, meurzh 19 a viz Kerzu 1944.\nLe Monde zo ur gazetenn c'hall krouet gant Hubert Beuve-Méry e 1944. Bez eo unan eus ar c'hazetennoù pemdeziek diwezhañ o vezañ eus an noz, a vez embannet gant deiziad an devezh war-lerc'h e Pariz e penn kentañ an abardaez. Evit lod kêrioù bras all e vez ivez diouzh an abardaez met evit ar peurrest eus Bro-C'hall e teu ar mintin war-lerc'h.\nSellet a reer outi evel unan eus kazetennoù diazez Bro-C'hall. Lennet e vez gant 2,42 milion a dud hervez sifroù 2016, an eil kazetenn eo hervez an niverennoù gwerzhet. Bez e oa ar gazetenn lennet ar muiañ en estrenvro betek ar bloavezhioù 2000. Er mare-se e veze gwerzhet 40 000 skouerenn bemdez er-maez eus Bro-C'hall. Abaoe 2012 ez eo diskennet betek 26 000 skouerenn.\nLinenn-stur ar gazetenn zo unan kreiz-kleiz, met ar skipailh a nac'h kement-se hag en em ginnig evel dieub eus an holl duioù politikel. Al lennerien zo evit 51 % anezho eus an tu kleiz e 2014, hervez ur sontadeg gant an Ifop evit ar gelaouenn Marianne.\nAr gazetenn zo perc'hennet gant ar strollad Le Monde, gant 72,5 % eus ar gevredigezh perc'hennet gant Le Monde libre, e dalc'h an dud a aferioù Xavier Niel ha Matthieu Pigasse. Arc'hantaouet eo gant ar Stad : e 2011 ha 2012 e oa ar c'hentañ kazetenn harpet gant ar Stad gant 16,9 ha 18,6 milion a euroioù.\nAdtapet diwar « https://br.wikipedia.org/w/index.php?title=Le_Monde&oldid=1830324 »\nKazetennoù pemdeziek Bro-C'hall\nKazetennoù pemdeziek gallek\nKemmoù diwezhañ degaset d'ar bajenn-mañ d'an 2 Meu 2019, da 10:31.


Rick Riordan e 2018\nRick Riordan, ganet d'ar 5 a viz Even 1964 , zo ur skrivagner stadunanat.\nGanet eo e San Antonio, e Texas. Eno emañ o vevañ gant e wreg hag e zaou vugel, Haley ha Patrick. Ur skrivagner brudet a-walc'h eo-eñ. Kroget e oa da skrivañ « The Lightning Thief » evit e vab henañ. Resevet en deus prizioù lennegel brasañ SUA goude bezañ bet skrivet romantoù polis evit an dud-gour, Priz al levrioù evit ar vugale ha dibabet da Oberour ar bloaz.\n2 Skiant-prenañ micherel\n4 Oberennoù lennegel\n5 Oberennoù embannet\n5.1 Olympian Demigod Series\n5.1.1 Series One: Percy Jackson and the Olympians\n5.1.2 Series Two: The Heroes of Olympus\n5.2 The 39 Clues Series\n5.3 Tres Navarre Series\n5.4 The Kane Chronicles\n5.5 The Trials of Apollo\n7 Diwar e benn\nAl levr kentañ bet lennet gantañ evit ar blijadur a oa « Le Seigneur des Anneaux » (levr gallek?), hag a zo bet lennet gantañ un dek gwech bennaket. Plijout a ra dezhañ mojennoù Bro-C'hres abaoe m'emañ er skolaj. Lenn a rae dreist-holl romantoù polis pa oa erruet el lise. E gerent a oa kelennerien. E vamm a oa sonerez hag arzourez ivez, hag e dad a oa priour. Kresket en deus neuze en ur familh arzourien. Kroget eo da skrivañ pa oa er skolaj, hag an istor kentañ en devoa c'hoant embann a oa pa oa eñ 13 vloaz, siwazh, n'eo ket bet embannet.\nPa oa er skolaj en deus labouret tri bloaz gant ar rener sonerezh en ur c'hamp e-pad vakañsoù an hañv .Eno en deus bet ar soñj da skrivañ « Le camp des Sang-Mêlé » (Percy Jackson ). E labour kentañ a oa kelenner en ur skolaj e New Braunfels, Texas. E wreg hag eñ o deus dilojet goude-se da San-Francisco. Bevet o deus du-se e-pad 8 vloaz, ha kelennet en deus e Presido Hill School. Distroet int da San Francisco goude bezañ bet daou vab, Haley ha Patrick. Kelennet en deus en « hôtel Saint Mary » e-pad 6 vloaz. Paouezet en deus neuze da gelenn evit dont da vezañ skrivagner.\nBevañ a ra gant e wreg hag e zaou vab. Loened : Daou gazh du hag ur c'hi a zo dezhañ. E-pad e amzer vak : Plijout a ra dezhañ lenn, neuial, seniñ gitar ha beajiñ gant e familh. C'hoari a ra ivez c'hoarioù video gant e vugale.\nLevrioù plijusañ skrivet gantañ e-unan : Ur goulenn diaes evit ur skrivagner eo. Evel goulenn peseurt bugel a zo ho hini karetañ. Karout a ran anezho holl evit meur a abeg disheñvel.\nTudennoù karetañ e-barzh e levrioù : Diaes da respont ivez ! Marteze 'vefe Grover pe Tyson (Percy Jackson) peogwir em eus kalz a blijadur da gomz outo.\nOlympian Demigod SeriesAozañ\nSeries One: Percy Jackson and the OlympiansAozañ\nThe Lightning Thief – June 28, 2005\nThe Titan's Curse – May 1, 2007\nPercy Jackson and the Sword of Hades (as part of a World Book Day book) - 2009\nSeries Two: The Heroes of OlympusAozañ\nThe 39 Clues SeriesAozañ\nTres Navarre SeriesAozañ\nWidower's Two-Step – June 1998\nThe Kane ChroniclesAozañ\nUntitled book 3- (May 2012)\nSurvival Guide- (March 20, 2012)\nThe Red Pyramid: Graphic Novel- (May 1, 2012)\nThe Trials of ApolloAozañ\nThe Tyrant's Tomb (da vezañ embannet e 2019)\n2011 Author of the Year by CBC Choice\nDiwar e bennAozañ\n↑ The Heroes of Olympus, Book One: The Lost Hero (9781423113393): Rick Riordan: Books. Amazon.com (2009-09-09). Kavet : 2010-05-31.\n↑ Book Buzz: Riordan's 'Fire' ignites May 3 and a big week for e-books. USA Today (January 13, 2011). Kavet : 13 January 2011.\n↑ Edgar Allan Poe Awards. book.consumerhelpweb.com. Kavet : 2009-04-26.\nAdtapet diwar « https://br.wikipedia.org/w/index.php?title=Rick_Riordan&oldid=1828652 »\nDernière modification le 13 C'hwe 2019, à 17:10


Beaj-digeriñ war an LTB : Breizh 1e30 hent diouzh Pariz !\nBiskoazh ne oa bet Breizh ken tost da Bariz ha d’ar peurrest eus Europa. D’ar Sadorn 1añ a viz Gouere e oa bet lidet digoradur al linenn tizh bras (LTB) etre ar Mañs ha Roazhon, gant ur veaj ofisiel gentañ, 1e30 hent etre Pariz ha Roazhon. War roll an devezh e oa ar veaj-digeriñ asambles gant prezidant ar Republik Emmanuel Macron, an degemer republ...\nPrizioù treuzdougen ar Rannvro\nTHR Breizh : prizioù ront, sklaeroc’h a se\nAr memes priz evit an holl, bepred hag e pep lec’h e Breizh. Adwelet eo bet prizioù ar beajoù a-wechadoù e trenioù ar Rannvro evit ma vo aesoc’h d’ar veajourien kompren anezho. Krenn ha dicheñch eo ar prizioù bremañ, hervez an niver a gilometroù.


erer - Wikeriadur\nGwelet ivez : Erer\n1.3 Furm anv-kadarn\n(1732) Diouzh ar c'hrennvrezhoneg erer, da geñveriañ gant ar c'hembraeg eryr, ar c'herneveureg er hag an iwerzhoneg iolar. Dont a rafe eus ur ger predenek *or-iro-. Gwelet an henslaveg or-ĭlŭ, an alamaneg aar hag adel-aar « erer hael », en deus roet Adler, an henc'hresianeg ὅρ-νι-ς « evn bras », hag all.\nUn erer (Aquila chrysaetos)\nerer /ˈeː.rɛr/ gourel (liester erered)\n(evnoniezh) : Evn-preizh deiz, (aquila) bras pe vrasoc'h e vent, kromm e veg ha kreñv e pavioù.\nun neizh erer\nhag ar pevare aneval a oa heñvel ouzh un erer o nijal. — (Diskuliadur, 4-7, e-barzh Testamant Nevez hon Aotrou hag hor Salver Jezuz-Krist, troet gant Gwilh ar C'hoad, 1893, adwelet ha lakaet e brezhoneg a-vremañ gant Lukaz Bernikod, 2004.)\nerer skoazioù gwenn\nalamaneg : Adler (de)\nesperanteg : aglo (eo)\ngalleg : aigle (fr)\nitalianeg : aquila (it)\niwerzhoneg : iolar (ga)\nkembraeg : eryr (cy)\nkerneveureg : er (kw)\nsaozneg : eagle (en) , erne (en)\nspagnoleg : águila (es)\nturkeg : kartal (tr)\nFurm lies an anv-kadarn « arar ».\nGouel an Erer kozh.\nAn douar, troet brav gant kontilli an 'erer, a zistamm. — (Brogarour, Onenn, Gwengamp, 1936, p. 43.)\nAn nav loen gwellañ a zo sterniet ouzh an erer, tri vrabant. — (Brogarour, Onenn, Gwengamp, 1936, p. 41.)\n : Geriadur istorel ar brezhoneg\nAr pennad « erer » e-barzh Wikipedia\nAdtapet diwar « https://br.wiktionary.org/w/index.php?title=erer&oldid=316028 »\nKemmoù diwezhañ degaset d'ar bajenn-mañ d'an 5 Mez 2021, da 12:48.


Gant ar ger Miltiades e tegouezher amañ. Evit sterioù all ar ger, gwelit Miltiades (disheñvelout).\nMiltiades ar yaouankañ.\n"Tokarn Miltiades". Profet e oa an tokarn da templ Zeus en Olimpia gant Miltiades, a oa bet e penn an Ateniz a drec'has ar Bersed en Emgann Marathon. Enskrivadur war an tokarn : ΜΙLTIAΔES. Mirdi arkeologiezh Olimpia.\nMiltiades pe Miltiades ar Yaouankañ (henc'hresianeg Μιλτιάδης ὁ Νεώτερος, Miltiades o Neotepos), ganet war-dro 550 a-raok J.-K. ha marvet e 489 a-raok J.-K.) a oa niz Miltiades an henañ en doa savet trevadenn Chersonez e Thrace e amzer Pisistrate. Dont a reas tirant trevadennoù gresian C'hersonesos Trakia war-dro 516 a-raok J.-K., goude kemer ar galloud dre nerzh ha lakaat e gevezerien e prizon. Eurediñ a reas Hegesipile, merc'h ar roue Olorus Trakia. E vab Kimon a voe unan eus tud pennañ Aten er bloavezioù 470 ha 460 a-raok J.-K. Arkont e voe en Aten e 524 kent J-K. Gant Darius I e reas brezel a-enep d'ar Sythed 514 kent J-K. E 499 kent J-K e brofitas eus emsavadeg an ioniz evit aloubiñ Lemnos hag Imbros, distreiñ a reas en Aten, tamallet e voe dezhañ bezañ un tyran. Ur bellour levezonus e voe. E penn brezelourien Aten e oa Miltiades pa oa trec'het ar Bersed en emgann Marathon.E verzh na badas ket pell, ren a reas ur brezel a-enep Paros evit e gont dezhañ, a c'huitas e 489 kent J-Kgloazet e voe. Barnet e voe ha toullbac'het 'lec'h ma' varvas ar memes bloavezh.\nAdtapet diwar « https://br.wikipedia.org/w/index.php?title=Miltiades&oldid=1670085 »\nGanedigezhioù 550 a-raok J.-K.\nMarvioù 489 a-raok J.-K.\nKemmoù diwezhañ degaset d'ar bajenn-mañ d'an 30 Her 2015, da 18:57.


Kaourintin an Ourz - Wikipedia\nKaourintin an Ourz\nKaourintin an Ourz (Corentin Le Nours en ti-kêr), ganet d'an 19 a viz Ebrel 1865 e Ploveilh ha marvet d'ar 17 a viz Gouere 1925 e Brest, a voe kelaouenner ha rener Le Courrier du Finistère.\nGanet e oa bet en ur familh labourerien-douar eus Ploveilh. Dre wallzarvoud e kollas unan eus e zivesker ha ne c'hallas ket mont da labourat an douar evel e dad.\nGoude e studioù e reas skol e-pad ur pennad e Pluguen hag adalek 1893 ez eas da labourat gant ar gazetenn Le Courrier du Finistère, embannnet e Brest. Bep sizhun e skrive ur pennad e brezhoneg evit ar gazetenn-se.\nE miz Meurzh 1914 e voe anvet da rener ar C'hourrier ha chom a reas e penn ar gazetenn betek e varv e 1925. Ur 26 000 skouerenn bennak eus ar gazetenn a veze moullet e 1918. \nE-pad daou vloaz ha tregont en holl e labouras Kaourintin an Ourz evit ar sizhunieg ha pennadoù brezhonek a savas ingal eviti adalek 1893 betek fin e vuhez. Skrivañ a reas pennadoù ivez evit Almanak ar Breizad, a veze embannet ur wech ar bloaz gant Le Courrier du Finistère, e brezhoneg penn-da-benn, hag evit Kroaz ar Vretoned.\nJean-Yves Jézéquel, Le Courrier du Finistère, 1890-1900, mestroniezh istor, Skol-veur Breizh-Izel, Brest, 1971.\n↑ Parlons breton : langue et culture, Patrick Le Besco, L'Harmattan, 1997, p. 134 (ISBN 978-2-7384-5506-2)\nAdtapet diwar « https://br.wikipedia.org/w/index.php?title=Kaourintin_an_Ourz&oldid=1842283 »\nKemmoù diwezhañ degaset d'ar bajenn-mañ d'an 22 Gou 2019, da 19:50.


An anv kobra a ya da envel meur a spesad naeron binimus, eus ar genad, Naja peurgetget pe, aliesoc'h c'hoazh, ur spesad eus an Indez, an naer-lunedek. Homañ ziwezhañ an hini eo a vez liammet ouzh micher ar fakired chalmerien naered, e spered an dud.\nAr c'hobraed zo izili eus an Elapidae.\nGouest eo ar c'hobraed da c'hwezañ o gouzoug pa vez droug enne. Hemañ zo un tun a dalvez dezhañ da seblantout kalz brasoc'h. d'ar c'houlz-se an hini e vez gwelet al « lunedoù» ar muiañ.\nEr c'hontrol eus ar mojennoù spredet e spered an dud, gant Levr ar janglenn dreist-holl, a ra eus ar vibinell e enebour pennañ, hemañ ne dag ket nemeur ar c'hobraed, nemet ar re yaouank e vefe, ha ne ra peurliesañ ken preizhañ an neizhioù a-benn plaouiañ ar vioù.\nO binim zo pistrius-kenañ. Diskar a ra e breizh gant e vinim, pe ouzh e deurel ouzh ar muqueuses pe o flemmañ anezhañ. Ur binim neurotoksek a laka ar c'higennoù da seizañ, ar re a dalvez da analat peurgetket. Gallout a ra lazhañ un den e korf div pe dek eurvezh. Lod eus ar spesadoù a c'hall tizhout tri pe pevar metrad hirder, pe muioc'h.\nkobra tufer du — Naja nigricollis\nkobra tufer an trovanoù - Naja Sumatrana\nkobra ar C'hap — Naja nivea\nkobra egiptat — Naja haje\nkobra dour — Boulengerina annulata stormsi\nkobra ar c'hoadoù — Psuedohaje goldi\nkobra India — Naja naja\nkobra roueel — Ophiophagus hannah\nkobra eus Mozambik — Naja mossabica pallida\nAdtapet diwar « https://br.wikipedia.org/w/index.php?title=Kobra&oldid=1244249 »\nKemmoù diwezhañ degaset d'ar bajenn-mañ d'an 30 Mae 2012, da 21:22.


Allobroged - Wikipedia\nGalia er c’hentañ kantved kent JK.\nBro an Allobroged.\nAn Allobroged pe Allobroges (hervez al latin) a oa ur bobl c’halian diazezet etre ar stêrioù Ron hag Isère, Alpoù an Hanternoz ha Lenn Geneva, er c’hentañ kantved kent JK, el lec’h m’emañ bremañ Savoia ha Daofinez. Vienne e oa o c’hêr-benn. Brudet e oant da vezañ brezelourien gadarn.\nDiwar bluenn Caesar, en De Bello Gallico, e lenner e oant o chom e hanternoz Gallia Transalpina pe Narbonensis. Pelloc’h, en hanternoz da Lenn Geneva, edo an Helveted. Aloubet e voe o bro gant ar Romaned e -121, met ne oa ket deuet-mat ar vistri nevez hag o zailhoù gant an Allobroged ha meur a wech en em savjont a-enep o alouberien (-77, -61, -43).\nStrolladoù Allobroged a gemeras perzh en armeoù Caesar koulskoude e-pad Brezel Galia. Da vare an impalaer Aogust e voe rannet Gallia Narbonensis e div lodenn ha krouet e voe proviñs Gallia Viennensis. Dont a reas Vienne da vezañ ur greizenn roman a bouez er broviñs-se.\nE dibenn an Impalaeriezh roman, er IVe kantved, e teuas bro an Allobroged da vezañ anvet Sapaudia, ur ger hag a zo aet da Savoia diwezhatoc'h. Er Vvet kantved e voe taget hag aloubet proviñs Vienne ha Sapaudia gant pobloù german evel ar Vurgonded.\nTalvezout a rafe an anv Allobroges kement ha « tud eus ur vro all », « tud arallvro », diwar an div elfenn c'halianek allo-, « all », ha *brogi- « bro ».\nLes Allobroges pe Le Chant des Allobroges eo anv kan broadel Savoia.\n↑ Pierre-Yves Lambert, La langue gauloise, Errance, p. 36 ha p. 190\nLes Allobroges et l’Allobrogie – Archéologie et toponymie\nLes Allobroges - Dictionnaire Historique de la Suisse\nAdtapet diwar « https://br.wikipedia.org/w/index.php?title=Allobroged&oldid=1723660 »\nKemmoù diwezhañ degaset d'ar bajenn-mañ d'an 22 Her 2016, da 19:46.


Ar chaseour Gracchus - DikHaDak\nAr chaseour Gracchus\nDaou baotrig oa o c'hoari diñsoù azezet war vur ar c'hae. Un den oa o lenn ur gazetenn war derezioù ur savadur-eñvor, e skeud un haroz gant ur sabrenn gwintet er vann. Ur plac'h, e-tal ar feunteunn, oa o kargañ dour en ur penton. Ur marc'hadour frouezh, astennet e-kichen e varc'hadourezh, a bare e selloù er pellder war-du al lenn. E don un davarn e spurmanted, dre toulloù goullo an nor hag ar prenestr, daou waz oc'h evañ gwin. An ostiz, azezet ouzh un daol e penn a-raok ar sal, a oa o vorediñ. Ur vag, hag a seblante plavañ a-us d'an dour, a risklas sioul e-barzh ar porzh bihan. Un den gwisket gant ur flotandenn c'hlas a ziskennas war an douar hag a sachas ar funioù dre ar ruilhennoù. War-lerc'h paotr ar vag, e teuas daou zen all, paket e mantilli teñval gant nozelennoù arc'hant; dougen a raent ur c'hravazh ma oa gourvezet warnañ un den goloet gant ur chal bras e seiz bleuniek, bevennet gant pempilhoù.\nDen ebet war ar c'hae ne daolas pled ouzh an dud nevez-erruet, zoken pa voe laket gante ar c'hravazh war an douar da c'hortoz ar bageer da echuiñ e labour en-dro d'ar funioù; den ebet ne zeuas davete, den ebet ne reas ur goulenn, den ebet ne sellas tostoc'h oute. Ar bageer a voe dalc'het ur pennadig c'hoazh gant ur vaouez difoupet war ar pont, ur bugel ganti war he bronn ha dispak he blev. A-benn ar fin ez erruas hag e tiskouezas un ti arvelen a zaou estaj, savet eeun ha sonn war an tu kleiz, tost d'an dour. An dougerien a zibradas o samm hag a dremenas gantañ dindan bolz an nor-borzh, ur volz izel met diazezet war bileroù mistr. Ur paotr bihan a zigoras ur prenestr; amzer ul luc'hedenn e welas ar strollad o steuziañ en ti ha gant hast e serras adarre ar prenestr. Serret e voe ivez an nor-borzh graet gant plankennoù koad-derv du, juntet gant kalz a aked. Un torkad dubeed, bet o nijal betek-henn en-dro d'ar c'hloc'hdi, a ziskennas a-dal d'an ti. Evel pa vije miret o boued e-barzh an ti, en em dolpas an dubeed dirak an nor-borzh. Nijal a reas unan anezhe betek an estaj kentañ hag e pigosas gwerenn ur prenestr. Evned liv sklaer a oa anezhe, maget-mat ha bev-buhezek. Gant ur jestr ledan e strinkas ar vaouez greun dezhe eus ar vag; hag int da c'hreunata ha da nijal goude war-du ar vaouez.\nUn den o tougen war e benn un tog foñs-uhel gant ul lietenn-gañv a ziskennas gant unan eus ar banelloù strizh ha serzh a gas d'ar porzh. Sellet-disellet a rae tro-dro, nec'het e oa gant pep tra hag ar gwel eus ur bern lastez en ur c'horn a reas dezhañ kammañ e c'henoù. War derezioù ar savadur-eñvor e oa pluskennoù frouezh; o skubañ a reas gant e benn-bazh en ur dremen. Erruet dirak dor an ti e skoas outañ en ur dennañ e dog foñs-uhel gant e zorn kleiz paket en ur vaneg du. Kerkent e tigoras an nor hag un hanter-kant bennak a baotredigoù, dasparzhet e div regennad a-hed an trepas hir, a reas ur stouadenn.\nAr bageer a ziskennas gant an diri, a saludas an aotrou hag a gasas anezhañ d'al laez. En estaj kentañ e reas gantañ tro ar porzh diabarzh gronnet a logelloù mistr savet gant dafar skañv, ha tra m'en em vounte ar baotredigoù war o lerc'h en ur chom, dre zoujañs, pell a-walc'h dioute, ez ejont o-daou en ur sal vras ha yen e tu a-dreñv an ti, lec'h na oa mui ti all ebet da welet met ur voger roc'hellek noazh gris-du. An dougerien a oa a-zevri o plantañ hag oc'h enaouiñ goulaouennoù-koar hir ouzh penn ar c'hravazh, met ne zeue gouloù ebet dioute, ne raent nemet direnkañ ar skeudoù, chomet difiñv betek neuze, hag o lakat da zaskrenañ war ar mogerioù. Tennet e oa bet ar c'holoenn diwar ar c'hravazh. Warnañ e oa gourvezet un den gant blev ha barv foutouilhek kresket mesk-ha-mesk; rouzet e oa e groc'hen ha heñvel a-walc'h e oa ouzh ur chaseour. Gourvezet e oa difiñv, ne alane ket evit doare ha kloz e oa e zaoulagad; met daoust da se ne oa nemet e endro hag a roe da grediñ e oa marteze un den marv.\nAn aotrou a dostaas ouzh ar c'hravazh, a lakas e zorn war dal an den gourvezet warnañ, a yeas war bennoù e zaoulin hag a bedas. Sin a reas ar bageer d'an dougerien da guitaat ar gambr, hag int neuze da vont er-maez en ur zichoual ar baotredigoù tolpet en diavaez, ha da serriñ an nor. Ar sioulder-se, evit doare, ne oa ket trawalc'h c'hoazh d'an aotrou rak teurel a reas ur sell war-du ar bageer; hemañ a gomprenas hag a yeas dre un nor gostez er gambr 'kichen. Kerkent e tigoras an den war ar c'havazh e zaoulagad, ha gant ur mousc'hoarzh c'hwerv e troas e benn war-du an aotrou hag e c'houlennas: »Piv out-te?« - An aotrou, bepred daoulinet, a yeas en e sav hep tamm souezh ebet hag a respontas: »Maer Riva on.«\nUn hej d'e benn a reas an den war ar c'hravazh en ur ziskouez ur gador gant e vrec'h astennet laosk, ha pa oa aet ar maer en e goazez e lavaras: »Hen gouzout a raen, Aotrou Maer, met er momed kentañ e tisoñjan atav pep tra, treiñ a ra ma fenn ha gwelloc'h eo din goulenn, goude ma ouzon pep tra. Ha c'hwi a oar sur a-walc'h ez on-me ar chaseour Gracchus.«\n»Evel-just«, eme ar maer. »Degemennet eo bet din en noz tremen e oac'h o tont. Kousket e oamp abaoe ur pennad mat. Neuze, war-dro hanternoz, e huchas ma gwreg: »Salvatore«, - hemañ eo ma anv - »sell 'ta an dube er prenestr! Un dube e oa, e gwirionez, met ken bras hag ur c'hilhog. Nijal a reas betek ma skouarn hag e lavaras: »Warc'hoazh e teuio Gracchus, ar chaseour marv, ro degemer dezhañ en anv ar gêriad.«\nUn hej a reas ar chaseour d'e benn en ur silañ beg e deod etre e vuzelloù: »Ya, nijal a ra an dubeed em raok. Met krediñ a ra deoc'h, Aotrou Maer, e tlean chom e Riva?\n»N'on ket c'hoazh evit hen lavaret«, a respontas ar maer. »Marv oc'h?«\n»Ya«, eme ar chaseour, »evel ma welit. - Un deiz, meur a vloaz zo, hag un niver bras-spontus a vloavezhioù zo sur-mat tremenet abaoe an deiz-se, e kouezhis diwar ur roc'h er Goadeg Du - e bro Alamagn emañ ar Goadeg Du - pa oan o redek war-lerc'h ur c'havr-venez. Marv on abaoe an deiz-se.«\n»Met bev oc'h ivez«, eme ar maer.\n»En un doare«, eme ar chaseour, »en un doare ez on c'hoazh bev. C'hwitet he deus ar vag-kañv da loc'hañ; ar rod-stur troet war an tu fall, ar blenier dievezh, diheñchet marteze gant kaerder marzhus ma bro? N'ouzon ket petra zo c'hoarvezet, gouzout a ran hepken ez on chomet war an douar hag abaoe emañ ma bag o kantreal war an dourioù douarel. Ha setu ma rankan - me ha n'em boa ken c'hoant nemet da vevañ em menezioù - beajiñ goude ma marv dre holl vroioù ar bed.«\n»Ha n'ho peus perzh ebet er bed all?« a c'houlennas ar maer en ur grizañ e dal.\n»Emaon bepred«, a respontas ar chaseour, »war ar skalier bras a gas du-hont. War ar skalier divent-se e vezan o straniñ, gwech en nec'h, gwech en traoñ, gwech en tu dehou, gwech en tu kleiz, dalc'hmat o vont hag o tont, o sevel hag o tiskenn. Ar chaseour zo deut da vezañ balafenn. Arabat deoc'h c'hoarzhin.«\n»Ne c'hoarzhan ket«, a enebas ar maer.\n»Diskouez a rit furnez«, eme ar chaseour. »Dalc'hmat e vezan o veskañ. Met pa gemeran da vat ma lañs ha pa welan dija an nor o lugerniñ e-krec'h, e tihunan war ma c'hozh bag chomet sac'het 'n tu bennak en dourioù douarel. Ar pennkaoz eus c'hwitadenn ma marv a skrign tro-dro din em logig. Julia, gwreg ar bageer, a sko ouzh an nor hag a zegas betek ma c'hravazh evaj-beure ar vro m'emaomp d'an ampoent o hedañ he aochoù. Gourvezet on war ur c'hravazh-prenn, paket on - n'on ket brav da welet - en ul liñsel lous, ma blev ha ma barv, louet ha du, zo mesket en ur greouichennad dizirouestlus, goloet eo ma divhar gant ur chal-maouez bras e seiz bleuniek, bevennet gant pempilhoù hir. E penn ma c'hravazh ez eus ur c'houlaouenn-goar hag a ro sklêrijenn din. Ouzh ar voger, a-dal din, ez eus un daolenn vihan hag a ziskouez, diouzh feson, ur Boschiman hag a vuk ur goaf war-du ennon en ur chom kuzh, gwellañ ma c'hall, a-drek ur skoed livet en un doare dispar. War al listri e vez gwelet meur a skeudenn droch, met homañ zo unan eus ar re zrochañ. Goullo a-grenn eo ma c'haoued-prenn, a-hend-all. Dre ul lomber er speurenn gostez e teu aer domm an noz kreizdouarel, ha klevet a ran an dour o skeiñ ouzh ar vag kozh.\nGourvezet on amañ abaoe an deiz ma oan, me ar chaseour Gracchus bev c'hoazh, o redek war-lerc'h ur c'havr-venez du-mañ er Goadeg Du, ha ma kouezhis en traoñ. Pep tra a c'hoarvezas hervez an urzh vat. War-lerc'h ur c'havr-venez e oan, kouezhañ a ris hag e kollis ma gwad e strad ur ganienn; marv e oan ha dleout a rae ar vag-mañ ma c'has d'ar bed all. Soñj am eus c'hoazh pegen laouen e oan p'en em astennis evit ar wech kentañ war ar c'hravazh. Biskoazh ar menezioù n'o doa klevet diganin ur ganaouenn evel an hini o deus klevet ar peder speurenn-mañ, beuzet c'hoazh en deñvalijenn d'ar mare-se.\nPlijout a rae din bevañ ha laouen on bet o vervel, evurus e oan pa stlapis diouzhin, kent mont war vourzh ar vag, ar c'hozh rikoù-chase, ar sac'h hag ar fuzuilh am boa douget gant kement a lorc'h ha p'en em silis em liñsel-gañv evel ur plac'h yaouank en he sae-eured. Amañ e oan em gourvez o c'hortoz. Neuze e c'hoarvezas ar gwalleur.«\n»Kriz eo ho planedenn«, eme ar maer en ur sevel e zorn evel d'en em wareziñ. »Ha c'hwi n'oc'h kiriek da netra?«\n»Da netra«, eme ar chaseour. »Chaseour e oan, daoust hag un torfed eo? Roet e oa bet din ar garg a chaseour er Goadeg Du, 'lec'h ma oa c'hoazh bleizi d'ar c'houlz-se. Gedal, tennañ, tizhout, digroc'henañ a raen, hag un torfed eo? Benniget e veze ma labour. »Chaseour meur ar Goadeg Du« a veze graet diouzhin. Hag un torfed eo?\n»N'eo ket din d'hen lavaret«, eme ar maer, »koulskoude, ne welan-me netra direizh e kement-se. Met piv zo kiriek?\n»Ar bageer«, eme ar chaseour. »Den ebet ne lenno ar pezh a skrivan amañ, den ebet ne zeuio d'am sikour; ma vije kemennet dont d'am sikour, neuze e chomfe prennet an holl zorioù war an holl diez, e chomfe kloz an holl brenestroù, hag an holl a chomfe en o gweleoù, o fallennoù tennet war o fennoù; ar bed a-bezh troet en un herberc'h-noz. Gant gwir abeg, rak den ebet ne oar diouzhin, ha mar goufe unan bennak, ne oufe ket pelec'h emaon; neuze ne c'hallfe ket ma derc'hel eno ha ne vefe ket evit reiñ sikour din. Ar c'hoant da zont d'am sikour zo ur c'hleñved hag a ranker pareañ en ur gwele.\nHen gouzout a ran ha setu ne huchan ket evit goulenn sikour, zoken er mareoù - buanek evel ma'z on, da skouer bremañ end-eeun - ma vez dalc'het ma spered gant ar soñj-se. Met trawalc'h eo din, evit argas seurt soñjoù, sellet en-dro din ha kounaat e pelec'h en em gavan hag e pelec'h - hen lavaret a c'hallan hardizh - emaon o chom abaoe kantvadoù.\n»Dreistordinal«, eme ar maer, »dreistordinal. - Ha soñj zo ganeoc'h chom amañ e Riva?«\n»N'eus soñj ebet ganin«, eme ar chaseour en ur lakat e zorn war glin ar maer evit kempouezañ e gomzoù goapaüs. Amañ emaon, n'ouzon netra muioc'h, n'on ket evit ober muioc'h. Distur eo ma bag, mont a ra war-raok bountet gant an avel a c'hwezh e stradoù donañ Bed an Anaon.\nCopyright©2015 Françoise Lermen\nDocument updated 2015/10/31


Buhez ar Sent/1894/Gouel ar Rouanez - Wikimammenn\nBuhez ar Sent/1894/Gouel ar Rouanez\n◄ Simeon Stilit Gouel ar Rouanez Lusian, Belek ha Merzer ►\nar c’houec’hved devez a viz genver.\nGoude m’oa ganet hor Zalver e Bethleem, tri roue euz a gostez ar Zao-Heol a deuaz d’he glask da Jerusalem. Eur steredenn mirakuluz e devoa roet da anaout d’ezho oa ganet erfin ar Mesias m’edo ar bed holl var c’hed anezhan, ha raktal o doa sonjet en em lakaat enn hent evit mont d’he adori. Ar steredenn mirakuluz a gerze enn ho raok, hag ho c’hasaz etrezek ar Judee ha betek kear Jerusalem. Mes pa errujont eno, ne veljont mui ar steredenn-ze. Neuze ez ejont dre ruiou kear enn eur c’houlenn ouz ann holl : « E pe leac’h ema ar roue a zo nevez ganet d’ar Iuzevien ? Rak guelet on euz he steredenn e kostez ar Zao-Heol, ha raktal oump deuet d’he adori. »\nSetu aze euz a betra e ra ann lliz ar memor dre ar gouel hirio. Ann Iliz e deuz lakeat ato ar gouel-ma e renk ar goueliou brasa euz ar bloaz, abalamour da genver ann deiz-ma e oue galved ar baianed, evit ar vech genta, da sklerijenn ar feiz. Ann tri roue a deuaz da Vethleem da adori ar Mabik Jezuz a ioa euz a eur vro baian, ha paianed ho-unan ken na blijaz gant Doue rei d’ezho da anaout ginivelez hor Zalver. Ho hano a ioa Melkior, Gaspar ha Balthazar : Melkior oa ar c’hosa, Gaspar ar iouanka, ha Balthazar oa ar morian ; rak ar brud zo bet a bep amzer ez oa eur morian enn ho zouez. Ann dra-ze a zo kaoz ma kreder e teuent euz a gostez ann Arabii pe ann Ethiopii, hag ar pez a ro muioc’h a nerz d’ar gredenn-ma eo abalamour n’oa ket a labour ouspenn daouzek pe drizek devez da vont ac’hano da Vethleem gant kanvaled, var bouez ober d’ar re-ma bale. Pa ouent distro d’ar gear, ann tri Roue a oue mall gantho embann epeb leac’h ar pez o doa guelet gant ho daoulagad ho-unan. Kounta a reer oant beo c’hoaz pa’z eaz ann abostol sant Thomas da brezeg ann Aviel er c’hosteziou-ze. Thomas ho badezaz, a roaz d’ezho ar zakramant a gonfirmasion, hag ho c’hemeraz ganthan evithe zikour enn he labouriou abostolik. Ann tri brins euruz-se, galvet da genta, dreist ann holl baianed all, da adori Mab Doue en em c’hreat den, a echuas ho buez dre ar verzerenti. Ho c’horfou santel a oue kaset divezatoc’h da Gonstantinopl, ac’hano da Vilan, hag erfin euz a Vilan da Gologn, el leac’h m’ho mirer c’hoaz hirio gant kalz a respet.\nHor bro-ni, Breiz-Izel, a ioa paian ive araok donedigez hor Zalver. Gant pebez joa eta ha gant pebez anaoudegez vad ne dleomp-ni ket selebri ar gouel kaer-ma ! Trugarekaomp ann Aotrou Doue evit ar vadelez en deuz bet da lakaat sklerijenn ar feiz da bara var hor bro, ha poaniomp da gerzet bepred dre ann hent a ziskouez d’eomp ar sklerijenn-ze ; evel ma poaniaz guech all ann tri roue euz ar Zao-Heol da heul ann hent a verke d’ezho ar steredenn mirakuluz.\nAdtapet diwar « https://br.wikisource.org/w/index.php?title=Buhez_ar_Sent/1894/Gouel_ar_Rouanez&oldid=23567 »


(Adkaset eus Paragwaiat)\nGant ar ger Paraguay e tegouezher amañ. Evit sterioù all ar ger, gwelit Paraguay (disheñvelout).\nUr vro lec'hiet e Suamerika eo Paraguay, Arc'hantina, Brazil ha Bolivia en he zro. E kastilhaneg e vez lâret : República del Paraguay, distaget (LFE) [reˈpuβlika ðel paɾaˈɣwai]; e gwaranieg: Tetã Paraguái.\n'''República del Paraguay\nGer-stur : Paz y justicia\nKan broadel: Paraguayos, República o muerte\n(ha kêr vrasañ) Asunción\n- Prezidant Horacio Cartés\n- Hollad 406 750 km² (59)\n- Dour (%) 2.3\n- istimadur 2006 3,323,906 ()\n- niveradeg 2005 6 347 884\n- Stankter 14/km²\n406 750 km² eo e c'horread. 6 347 884 annezad e oa e 2005. Asunción eo e gêr-benn.\n4.1 Danvezioù naturel\n7.1 Yezhoù ofisiel\nDilennet eo bet Fernando Lugo da brezidant ar republik e 2008, gant 41% eus ar mouezhioù. Ar partido colorado (tu-dehoù) en doa bet ar galloud e-pad 61 bloaz. E 2013 eo bet dilennet Horacio Cartés eus ar partido colorado.\nRannet eo Paraguay e 17 departamant, gant ur statud dibar d'ar gêr-benn.\nSkeudenn loarell Paraguay.\nAr Cerro San Rafael eo beg uhelañ ar vro, gant 850 metr uhelder.\nAn hin a ya eus istrovanel da gerreizh.\nNerzh dre zour\nDaou yezh ofisiel zo hervez ar vonreizh: ar gwaranieg hag ar c'hastilhaneg. Paraguay zo unan eus ar broioù ral ma vez anavezet ur yezh indian abaoe pell.\n94 % eus ar boblañs a gomz guarani. 39,2% zo unyezhek guarani, 48,9% zo divyezhek guarani-kastilhaneg ha 2,7% a gomz ur yezh indian all gant ar guarani evel eil yezh a-wechoù.\nBez' zo 21 yezh vev en holl : an aché, an alamaneg standard (tud enbroet), an ayoreo, boliveg ar reter, ar chamacoco, ar chiripá, ar chorote iyo'wujwa, ar c'hastilhaneg, ar guana, ar guaraní, ar guaraní mbyá, guaraní Paraguay, al lengua, ar maca, ar maskoy pidgin, ar nivaclé, ar pai tavytera, ar plautdietsch (alamaneg ar vennonited), ar portugaleg, ar sanapaná, an tapieté, an toba hag an toba-maskoy. Hag ur yezh varv, an emok.\n(es) Lec'hienn ofisiel Prezidantelezh Paraguay\n(es) Lec'hienn ofisiel touristel Paraguay\n(fr) Radio-Canada.ca - Après 61 ans, le changement: http://www.radio-canada.ca/nouvelles/International/2008/04/20/007-paraguay-dimanche.shtml\nAdtapet diwar « https://br.wikipedia.org/w/index.php?title=Paraguay&oldid=1678284 »\nDernière modification le 31 Kzu 2015, à 21:23\nKemmoù diwezhañ degaset d'ar bajenn-mañ d'an 31 Kzu 2015, da 21:23.


teatr piba - LAMPEDUSA BEACH & LAMPEDUSA SNOW DIWAR TEIR-OBERENN AR PEÑSE GANT LINA PROSA\nLAMPEDUSA BEACH & LAMPEDUSA SNOW DIWAR TEIR-OBERENN AR PEÑSE GANT LINA PROSA\nSkignet war radio Kerne d'an 18 ha d'ar 25 a viz Genver 2017 da 7e30 noz\nDa heul ar grouadenn faltazi evit ar radio "Ar Maezioù", diwar "The Country" gant Martin Crimp, Teatr Piba, Radio Kerne ha Dizale Production a zo labourat war ur raktres abadenn faltazi nevez diwar "Teir-oberenn ar Peñse" gant Lina Prosa.\nEnrolladennoù an div lodenn gentañ, "Lampedusa Beach ha Lampedusa Snow", a zo bet kaset da benn e studio Dhalia Dossainville etre an 28 betek an 30 a viz Du 2016 hag er studio Dizale deus ar 1añ betek an 2eil a viz Kerzu 2016.\nSkignet e vint d'an 18 ha d'ar 25 a viz Genver 2017.\nDiwar Lampedusa Way in Trilogia Del Naufragio, Editoria & Spettacolo coll. Percorsi, 2013\nTroidigezh e Brezhoneg Aline Gleoneg\nRener arzel Thomas Cloarec, Teatr Piba\nGant Tifenn Lineate, Tony Foricheur\nSonerezh Steve Shehan\nTrouzioù Javier Marin Leyton\nMerour war ar son Gwenole Peaudecerf, Teatr Piba ; Jean-Marie Ollivier, Dizale\nMerour skignañ war-eeun Hélary, Radio Kerne\nArdivink skignañ tokarn L’Agence du Verbe, Pascal Rueff\nPoltred Roland Sourau\nKehentiñ Lou Millour, Radio Kerne ; Manon Riouat, Teatr Piba\nSkignañ Radio Kerne\nKrouadenn sonerezh ha sonioù e studio Dhalia Dossainville etre an 28 hag an 30 a viz Du 2016\nGouestlet e oa an devezhioù-se da enrolladenn ar sonerezh, an trouzioù hag ar sonioù gant Steve Shehan, sonaozour, Jean-Marie Ollivier, Merour son studio Dizale ha Gwenole Peaudecerf, Merour war ar son, Javier Marin Leyton, trouzer ha Thomas Cloarec, rener arzel.\nEnrolladennoù e studio Dizale Plouharnel etre ar 1añ hag an 2eil a viz Kerzu 2016\nDaou zevezh gouestlet da enrolladenn mouezhioù Tony Foricheur ha Tifenn Lineate dindan ren arzel Thomas Cloarec gant skipailh teknikel studio Dizale\nLampedusa Beach a zo un destenn evit ur gomedianez barrek da c'hoari war apne. Beuziñ a ra Shaube, un dremeniadez afrikan, e kichen aodeier enezenn Lampedusa. Broudet eo bet da vont war-zu Europa gant he moereb karet a zo he huñvre e vefe dieubet bugale Afrika deus ur c'hapitalism a vir outo drebiñ bep eil dervezh.\nLampedusa Snow a zo d'un c'homedian skavenneg, alaneg, barrek da alaniñ en uhel ha da badout war veg ar menezioù. Tennet diwar un istor gwir eo. Tost tri bloaz 'zo, 100 tremeniad afrikan a oa bet kaset en Alpoù da 1800 metrad ha laosket eno da c'hortoz e vefe gwiriekaet o identelezh. Mohamed a zo unan anezho. Torriñ a ra ar pennoù-fard evit mont war-glask un treizh, un hent da vont d'an draonienn-all.\nSkinoù a radio a ziskuilho penn-da-benn istorioù an teir-oberenn-se, pa vo lakaet mouezhioù Schauba, Mohamed, Mahama ha Saif da vezañ klevet splann ha sklaer. Pa vo kement lec’h ha kement kiñkladur treset gant dañvez ar son hag an trouziañ, o klask reiñ buhez da bep « peñse » an harluidi, eus foñs ar mor betek beg an Alpoù. Gant ar sonerezh, awenet gant hengounioù Afrika, e vo savet ul liamm etre an teir oberenn, etre an teir istor, evel ma vefe ur marsoñj eus o bro orin, e Kornog Afrika.


Aktour - Wikipedia\n(Adkaset eus Aktourez)\nRowan Atkinson, aktour Mr. Bean\nUn aktor (hervez ar geriadurioù, aktored pe aktorien el liester), pe aktour hervez tud ar vicher, zo un den a brest e vouezh pe e zremm d'un dudenn en ur film, ur pezh-c'hoari, er c'hoariva pe er skingomz pe er skinwel. Komediañcher zo ur ger poblek implijet ivez.\nPeurvuiañ e vez lavaret komzoù gant an aktourien, met kanañ ha dañsal a c'hallont ober ivez.\nAr c'hentañ mammenn a zo eus un den o vezañ aktour a oa bet e 534 a-raok Jezuz-Krist (diaes eo kavout an deiziad resis rak kemmoù lies a zo bet en deiziataerioù) pa oa bet an aktour gresian Thespis o vont war leurenn C'hoariva Dyonisos, o tibunañ frazennoù evel un dudenn en ur pezh-c'hoari.\nAktourien vrezhonek[kemmañ | kemmañ ar vammenn]\nE-touez an aktourien brudet en XXvet kantved ez eus tud hag o deus bet skrivet ha c'hoariet o fezhioù :\nGoulc'han Kervella, aktour ha skrivagner ;\nJarl Priel, aktour gallek ha brezhonek, skrivagner gallek ha brezhonek ;\nMaria Prat, aktourez ha skrivagnerez ;\nAr re yaouankoc'h avat n'o deus skrivet pezh ebet :\nKlet Beyer, mab Mich Beyer ha Martial Ménard ;\nToni Foricher ;\nNolwenn Korbell, aktourez ha kanerez ;\nAdtapet diwar « https://br.wikipedia.org/w/index.php?title=Aktour&oldid=1991199 »\nKemmoù diwezhañ degaset d'ar bajenn-mañ d'an 5 Mae 2022, da 19:43.


Sant-Luner - Wikipedia\nKenkizoù a-hed an aod.\nKK Aod an Emrodez\n2 396 ann. (2018)\n48° 38′ 07″ Norzh\n2° 06′ 27″ Kornôg / 48.6352777778, -2.1075\nbihanañ 0 m — brasañ 64 m\nSant-Luner a zo ur gumun eus Breizh e departamant Il-ha-Gwilen.\n2.1.2 Repuidi Brezel Spagn e Breizh\n2.1.3 Eil brezel-bed\n"Pontual" (diwar "pont" + Tual) e oa an anv kozh (meneget e 1319), deuet da vezañ "Saint Lunaire de Pont Tual" e 1475, a-raok koll al lodenn-se eus an anv (adalek 1330 dija e kaver stummoù gant "Sant-Luner" hepmuiken).\n70 gwaz a gollas o buhez abalamour d'ar brezel hervez monumant ar re varv, eleze 4,78% ag ar boblañs hervez an niveradeg bet graet e 1911 ; daou anezhe a varvas e Belgia e miz Eost 1914: unan d'an 21 en Ham-sur-Sambre  hag egile en Oret d'an 22 .\nE-pad an hañv e voe kinniget gant ur vakañser reiñ bod d'un tiegezh repuidi .\nD'ar 27 a viz Ebrel 1942 e kouezhas un nijerez Wellington Mk I, marilhet BK301 ha kodet JN-Q, eus ar 150th Sqdn Royal Air Force. Volunteer Reserve eus aerlu ar Rouantelezh-Unanet (Royal Air Force) e "La Moulinais" e Sant-Luner gant pemp nijour en he bourzh; lazhet e voent holl, douaret int e Dinard English Cemetery, ul lodenn eus bered nevez kumun Dinarzh .\nDieubet e voe Sant-Luner d'ar 15 a viz Eost 1944 gant tirlu SUA.\nBrezel Aljeria: ur soudard a varvas e Bejaïa e departamant Setif e miz Genver 1959 .\nAn iliz katolik kozh.\nPezh-lein ar porzh Su.\nAr c'halvar, tu Reter.\nAr c'halvar, tu Kornôg.\nAlez-bez Plate Roche.\nIliz katolik kozh, nev eus an XIvet kantved.\nAr c'halvar, XVIvet kantved.\nAn draezhenn veur.\n Monumant ar soudarded velgiat marvet eno e-pad ar Brezel-bed kentañ.\n(br) Sant-Luner war lec'hienn Geobreizh\nGladroll Kuzul Rannvro Breizh\n↑ Erwan Vallerie, Diazezoù studi istorel an anvioù-parrez, An Here, 1995, Corpus, p. 199\n↑ Isabelle Le Boulanger, L'Exil espagnol en Bretagne 1937-1940, Coop Breizh, 2016, pajenn 440\n↑ 39-45 Jours de guerre\nAdtapet diwar « https://br.wikipedia.org/w/index.php?title=Sant-Luner&oldid=1873097 »\nKemmoù diwezhañ degaset d'ar bajenn-mañ d'an 28 Ebr 2020, da 18:20.


Fonotaktoniezh - Wikipedia\nEr yezhoniezh e vez implijet an termen fonotaktoniezh (saoz.: phonotactics) eus ar skourr resis eus ar fonologiezh ma vez pledet gant studi ar reolennoù o tennañ d'an doare ma c'hell bezañ implijet fonemoù ur yezh resis bennak, da lâret eo ar reolennoù a vir ouzh fonemoù resis da vezañ implijet renk-ouzh-renk gant fonemoù resis.\nTennañ a ra neuze reolennoù fonotaktikel ur yezh bennak da struktur ar silabenn, lieskensonennadoù ha heuliadoù vogalennek.\nPep yezh he deus ur sammad reolennoù fonotaktikel disheñvel, daoust ha ma c'hell bezañ implijet ganti an hevelep fonemoù hag ur yezh all. Da skouer, fonemoù eo [s] ha [k] koulz e brezhoneg hag e portugaleg, met bez e c'hell bezañ implijet an heuliad [sk] e penn ur silabenn e brezhoneg met e portugaleg n'hall ket ha pa vez degeremet e portugaleg gerioù latin o kregiñ gant an heuliad-se e ranker stagañ outañ un epentezenn, d.s.:\n> brezhoneg: "skol"\n> portugaleg: "escola"\nA-hend-all e c'hell fonemoù resis bezañ implijet e lec'hioù resis eus ar silabenn, da skouer e brezhoneg ne vez kavet ar fonem [h] lost ur silabenn met en arabeg e vez kavet stank el lec'h-se, pe e saozneg n'hall bezañ implijet ar fonem drekstaon [ŋ] e penn ur silabenn met e nivc'heg e vez implijet stank el lec'h-se.\nPeurliesañ e touj reolennoù fonotaktikel da skeul an hesonerezh. Hervez ar skeul-se e rank bezañ ar greñvañ hesonerezh er c'hraoñell o vont war wanaat seul pelloc'h m'ac'h eer dioutañ. Da skouer, izeloc'h war skeul an hesonerezh emañ ar gensonenn kevig dre daravat divouezh [s] evit ar gensonenn kevig dre dostaat [l], ha neuze e c'heller implijout al lieskensonennad /sl/ e penn ur silabenn ha gallout a reer implijout al lieskensonennad /ls/ e lost ur silabenn met evit an hevelep abeg n'heller ket implijout /ls/ e penn ur silabenn na /sl/ e lost ur silabenn.\nImplijet e vez gant ar yezhoù-se reolennoù fonotaktikel ma sav diwarne lieskensonennadoù pe heuliadoù kensonennoù difennet gant skeul an hesonerezh, met dre vras e vez sujet an darn vrasañ eus reolennoù fonotaktikel kavet en darn vrasañ eus yezhoù ar bed d'ar skeul-se.\nSkeul an hesonerezh\nPennaenn urzh ar fonennoù\nAdtapet diwar « https://br.wikipedia.org/w/index.php?title=Fonotaktoniezh&oldid=1556044 »\nDernière modification le 17 C'hwe 2014, à 20:07\nKemmoù diwezhañ degaset d'ar bajenn-mañ d'an 17 C'hwe 2014, da 20:07.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/52 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/52\nna livirin ket deoc’h ken neubeud dre be otorite e ran an traou-man.\n(28) Mes petra a sonjit-hu deuz an dra-man ? Eun den hen doa daou vab, hag o vond etrezeg ar c’henta, e lavaraz dezhan : Va mab, kea da labourat hirio em gwinien. (29) Mes he-man a respontaz : N’az in ket ; mes goude-ze e teuaz keuz dezhan, hag ez eaz. (30) Dond a reaz neuze etrezeg egile, hag e lavaraz dezhan ar memeus tra. He-man a respontaz hag a lavaraz : Mond a ran, Aotrou ; mes n’ez eaz ket. (31) Pe hini anezhe ho daou a reaz bolontez he dad ? Hag e leverjont dezhan : Ar c’henta. Jesus a lavaraz dezhe : E gwirionez hen lavaran deoc’h, ar bublicaned hag ar merc’hed fall a ia araog deoc’h e rouantelez Doue. (32) Rag Ian a zo deuet d’ho kavout en hent ar justis, ha n’hoc’h euz ket credet anezhan ; mes ar bublicaned hag ar merc’hed fall ho deuz credet anezhan ; ha c’houi, o veza gwelet kement-se, n’hoc’h ket distroet goude-ze da gredi anezhan.\n(33) Selaouit eur barabolen all : Bez’ e oa eur pen-tiegez, pehini a blantaz eur winien, hag a reaz eur c’harz en-dro dezhi ; kleuzi a reaz enhi eur waskerez, ha sevel a reaz eun tour ; goudeze e feurmaz anezhi da labourerien hag ez eaz da ober eur veaj. (34) Pa dostae amzer ar frouez, e kassaz he vevelien etrezeg he vererien evit kaoud ar frouez euz he winien. (35) Mes ar vererien, o veza croget en he vevelien, a gannaz unan, a lazaz egile, hag a veinaz unan all. (36) Kas a reaz adare mevelien all e niver brassoc’h eged ar re-genta, hag e rejont dezhe ar memeus tra. (37) Da ziveza e kassaz dezhe he vab, en eur lavaret : Douja a raint va Mab ! (38) Mes ar vererien, pa veljont ar mab, a lavaraz etrezhe : Setu aman an heritour ; deuit, lazomp anezhan, ha kemeromp he heritach. (39) Hag o veza croget enhan, e taoljont anezhan er meaz euz ar winien hag hen lazjont. (40) Pa vezo eta deuet mestr ar winien, petra a raio-hen d’ar vererien-ze ?\n(41) Respont a rejont dezhan : Lakaad a rai an dud fall-ze da berissa en eur feçon e vezo eun druez ho gwelet, hag e feurmo he winien da labourerien all, pere a roio dezhan he frouez en ho amzer.\n(42) Jesus a lavaraz dezhe : Ha n’hoc’h euz-hu ket biskoas lennet er Scrituriou ar c’homzou-man : Ar mean a zo bet taolet a gostez gant ar re a vatisse a zo deuet da veza ar\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/52&oldid=125650 »


Lewys Glyn Cothi - Wikipedia\nLewys Glyn Cothi (war-dro 1420 - 1490), anavezet ivez evel Llywelyn y Glyn, a oa ur barzh kembraek a bouez. Bez ez eo unan eus rummad Barzhed an Uhelidi (Beirdd yr Uchelwyr) pe Cywyddwyr (tud ar g-cywydd), ar varzhed bale-bro a vicher eus ar marevezh etre 1284 (Statute of Rhuddlan) ha 1600.\nHergest Court, en Herefordshire, a oa un domani bras a oa d'an tiegezh Vaughan, harperien Lewys Glyn Cothi. Levr Gwenn Hergest, dastumet gant Lewys, ha Levr Ruz Hergest a zo bet dalc'het eno gwechall.\nKrediñ a reer e oa ganet war-dro 1420 en atant Pwllcynbyd, e-kichen kêriaden distro Rhydycymerau, e parrez Llanybydder, e mervent Kembre. E anv-barzh en deus kemeret diwar anv ur c'hoad nepell, Glyn Cothi, e saonenn ar stêr Cothi.\nHervez ur vrud savet en XIXvet kantved e vije bet savet ha maget en un ti (ha n'eus ket anezhañ ken) e Cwm Cothi, hag aoa anvet with the unfortunate name of Pwlltinbyd ("poull revrar bed "). E anv-badez e oa Llewelyn, met "Lewys" eo an anv implijet gantañ en e werzennoù, ha hennez eo an anv brudetañ hiziv. Hervez unan eus e zornskridoù e c'haller krediñ e voe desket e Prioldi Caerfyrddin, met eus e vugaleaj n'ouzer mann ebet all.\nE-pad Brezel an Div Rozenn e oa a-du gant Kostezenn Lancaster. Gant-se e voe forbannet goude Emgann Mortimer's Cross. War a greder e voe test eus an emgann e kompagnunezh Owen ap Gruffudd ap Nicolas, ur mab d'un aotrou eus Sir Gaerfyrddin, ha goude an emgann e kavas Owen ha Lewys repu en Eryri.\nA-du e oa Lewys gant Jasper Tudor, Kont Pembroke, ha diwezhatoc'h gant Henry Tudor. Petra bennak m'en doa savet kalz eus e varzhonegoù da dud eus kostezenn Lancaster en doa savet meulganoù ivez da dud eus kostezenn York pa en doa kavet tro, evel an tiegezh Vaughan eus Hergest, en Herefordshire, ar re a vez meneget alies.\n↑ 1,0 ha1,1 Lewys Glyn Cothi, National Library of Wales\n↑ Gruffudd ap Nicolas, National Library of Wales\nAdtapet diwar « https://br.wikipedia.org/w/index.php?title=Lewys_Glyn_Cothi&oldid=1820239 »